text:
Abanyeshuri biga muri CDFP Saint François d’Assise, ishuli ry’imyuga rya Caritas ya Arikidiosezi ya Kigali rikorera i Butamwa mu karere ka Nyarugenge,bavuga ko nyuma yo kurangiza amasomo yabo bazaserera ubukene kuko bazabasha no guhangana n’ikibazo cy’ubushomeri ku isoko ry’imirimo.
Amwe mumasomo y’ubumenyi ngiro atangirwa muri iki kigo harimo amashami atandukanye ariyo :Amashanyarazi, Gusudira, Ubwubatsi, Gukora iby’amazi, Ubudozi, no gutunganya imisatsi.
Mu rwego rwo gukomeza kongerera abarigana kugira ubumenyi butandukanye muri Mutarama 2017, ishuri rizatangiza ishami ry’iby’Amahoteri n’ubukerarugendo.
Minisiteri y’uburezi ifatanyije n’ikigo gishinzwe guteza imbere ubumenyingiro WDA bashyizeho gahunda yo kwiga igihe gito muri aya mashuri gutanga amasomo mu gihe gito aho usanga biga umwaka umwe ndetse batanga amasomo y’igihe gito cy’amezi atatu n’amezi atandatu.
Kwimenyereza umwuga ( stage), basanga bizabafasha kurangiza bazi neza kazi bagiye gukora hanze.
Umwiharko w’abarangiza muri iri shuri barangiza stage baramaze kwemererwa gukomeza akazi nk’abakozi, kubera ireme ry’ibyo bakora rigaragarira abashinzwe kubakurikirana.
Uwabitangaje : Administrator Caritas-CDJP


c: text/html

text:
Gukura abana mu buzima bwo mu muhanda bisaba kubikora batabujijwe uburenganzira bwabo ndetse batanahutajwe.
Uburyo bwiza ikigo cy’Abadacogora n’Intwari cya Caritas ya Kigali gikoresha ni ukubasanga aho bari bakabegera bakabaganiriza ndetse bakanabatega amatwi. Mu kubabwira ibyo Caritas ikora muri urwo rwego ,babumvishako bifuza guhindura ubuzima babagana bakabereka inzira banyuramo. Ababyemeye bafata umugambi ku giti cyabo maze bakagana Ikigao Abadacogora n’Intwali cya Caritas Kigali bagafashwa.
Ubu bwumvikane hagati y’umwana wo mu muhanda n’abarezi bo mu kigo cy’Abadacogora n’Intwali buba bugamije ko umwana nawe agira uruhare mu bimukorerwa,kandi akagaragaza ubushake afite muri gahunda yo guhinduka.
Ubu buryo bwo gukura abana mu buzima bwo mu muhanda ikigo cy’Abadacogora n’Intwari cyasanze aribwo buryo bwiza bwo kwegera abana no kubahumuriza ndetse bakemera kuva muri ubwo buzima badashyizweho ingufu.
Padiri TWIZEYUMUREMYI Donatien amurika ibyo Cartas Kigali ikora mu kwita ku bana bo mu muhanda tariki ya 20/12/2018 muri Hoteli Malasa mu mujyi wa Kigali yagaragaje uburyo bakoresha bakura aba bana mu buzima bwo mu muhanda, Ikigo k’igihugu gishinzwe Igororamuco (NRS) cyahise cyiyemeza gukoresha uburyo bwo gukura abana mu buzima bwo mu muhanda gikoresheje ubu buryo bwo kubegera.
Ati “ni urugendo rwo kubafasha kuva muri ubwo buzima, kubigisha no kubafasha gusubira mu miryango yabo by’umwihariko no mu muryango nyarwanda muri rusange”.
BOSENIBAMWE Aimé Umuyobozi w’Ikigo cy’Igihugu gishinzwe Igororamuco (NRS) yashimye ubu buryo Ikigo cy’Abadacogora n’Intwari bakoresha anasaba inzego za Leta bafatanya gukura abana mu muhanda kubukoresha bityo igikorwa kigakorwa mu mutuzo ndetse abana bakumva ko ababavanye mu muhanda babajyanye mu bizima bwiza.
Ati “ Natwe tubigiyeho uburyo bwiza bwo kwegera bariya bana kuko bigaragara ko uburyo Padiri yagaragaje bwo kubitaho, kubatega amatwi, kubafasha guhindura imyitwarire, gukira ibikomere no kwiyakira ari imwe mu nzira yo kubafasha guhinduka birambye”.

robotstxt: allowed

filter: keep


text:
Alain Muku hari ubutumwa yageneye Pasiteri Zigirinshuti uherutse kwibasira Nsengiyumva Francois[Igisupusupu]
Mu cyumweru gishize ni bwo hakwirakwijwe amashusho ku mbuga nkoranyambaga ya Pasiteri Zigirinshuti Michel ari kuvuga byinshi ku muhanzi ukunzwe na benshi muri iki gihe Nsengiyumva Francois[Igisupusupu] dore ko hari n’amagambo yamuvuze ho benshi bafashe nko gutukana.
Nyuma yo gutangaza amagambo yibasira umuhanzi Nsengiyumva Francois[Igisupusupu], umunyamategeko akaba n’umujyanama w’uyu muhanzi, Alain Muku yavuze ko mu gihe cyose Pasiteri Zigirinshuti Michel atavuguruje ibyo yavuze bari bwitabaze inzego zibishinzwe.
Uyu mupasiteri wari ari kwigisha mu rusengero yavuze ko Nsengiyumva ashobora kuba afite izindi mbaraga z’imukoresha kuko atumva uburyo yamamaye mu gihe gito kandi hari abandi bamaze igihe kinini bakora ariko bakaba bataragera ahe , aha yatanze urugero kuri korali yo murusengero avuga ko hari n’amakorali yaririmbye indirimbo nyinshi ntizimenyekane.
Pasiteri Michael Zigirinshuti ari kubwiriza mu rusengero rwa ADEPR Nyarugenge mu masengesho ya saa sita, yari ari kwigisha ‘ukuntu ubuhanuzi n’amasezerano byo mu isezerano rishya byose byuzuriye mu byasezeranijwe bishya’
Hari aho yageze avuga uburyo hari abantu b’imburamukoro bahururira ibyo babonyeho byose ari naho yahereye avugamo Nsengiyumva wamamaye kubera indirimbo ye “Igisupusupu”.
“ Ntimugakunde kuba imburamumaro, muri imburamukoro. Iyo ubaho wandagaye satani arakubona. Nta mpamvu yo kugira ngo ugushaka wese akubone, uguhamagariye igitoki, brochette, Nyabugogo, uguhamagariye kubyina, uguhamagariye kumva igisupusupu, byose mukaboneka.”
“…….sha, igiki? Igisupusupu kiragatsindwa, ubonye ukuntu cyamamaye mu mezi angahe? Ukuntu cyamamaye mu mezi 3, ariko buriya nta kintu mubonamo mwebwe, ikintu nka kiriya kikava Rwagitima cy’isupusupu uwo mwanya kikaba kiramamaye.”
“Ubuse nkoze ibiterane bingahe , cyangwa wowe waririmbye izinagana iki ,ko ntaho zagiye se ? , ntabwo mwaririmbye kuva twarangira worship-team ahangaha? ko zitarenze ahangaha se ? none ngo rundamo, rundamo, rundamo , umuhanda wose yagiye amahanga yagiye, mujye mumenya imbaraga zamamaza ibintu nkabiriya izo arizo. ”
“Ariko ubahamagaye mu giterane ntiwababona, mwajya kumenya imbaraga ziri hariya hantu izo ari zo. Kuki ibintu bya Satani byihuta ariko ibyacu bikagenda gahoro?”
Mu nyandiko ndende igenewe Itangazamakuru ndetse n’abanyarwanda bose muri rusange, Alain Mukuralinda umujyana wa Nsengiyumva, yababajwe cyane n’aya magambo yavuzwe ku muhanzi areberera, ngo kuba yaramututse amwita ’Ikintu’ ku bushake kandi abizi neza ko ari umuntu, kumushinja gukoresha izindi mbaraga kugira ngo yamamare, asanga atabyihanganira.
Inyandiko ya Alain Muku yageneye Abanyarwanda n’Itangazamakuru
Mu izina ry’umuhanzi mpagarariye bwana Zigirinshuti Michel yandagaje agamije kumwambura ubumuntu amwita «Ikintu gikorana na Satani» kugira ngo ace ibice mu bantu amuteranya n’abanyarwanda, agamije kuzana ihangana hagati y’abo yita abakorana na Satani n’abakoreshwa n’umwuka wera ndamusaba ko, avuguruza ibyo yavuze kandi akabikora akoresheje n’ubundi, uburyo yabikozemo ubwo yigishaga abakirisitu icyigisho gikubiyemo amagambo ahabanye n’ukuri amagambo ahubwo, ashobora kuzana intugunda n’impagarara mu bantu bibaza ukuntu umuntu ushinjwa ku mugaragaro n’umukozi w’Imana gukorana na Satani yidegembya!!
Kuko, uretse kuba mpamya nta gushidikanya ko ibyo bwana Zigirinshuti Michel yashinje Nsengiyumva ari ibintu yavanye mu mutwe we atahagazeho kuko ntabyabayeho, nanemeza ko ibyo amushinja nta gihamya cyangwa ikimenyetso ashobora kubitangira ngo agaragaze iyo Satani bakorana iyo ari yo, uburyo bakorana n’aho bahurira ngo banoze uwo mugambi uretse kutamwiyumvamo kubera impamvu ze azi wenyine no gushaka kumuteranya n’abadasengera mu itorero rye.
Nta burenganzira na buke rero afite bwo gutuka umuntu kariya kageni umwita « Ikintu », by’umwihariko muri icyo gitutsi agamije kumwambura nkana ubumuntu kuko, azi neza uko yitwa bitewe, n’uko adahwema kuvuga izina rye mu itangazamakuru yirirwa umuharangamo.
Kabone n’iyo ba bwana Zigirinshuti Michel na Nsengiyumva François mu muryango nyarwanda baba batari ku rwego rumwe, badahuje amashuri, imyumvire, imitekerereze, imyemerere mu idini dore ko ari ryo yitwaza amutuka cyangwa se, nk’umuhanzi, bakaba batabona cyangwa ngo basobanukirwe kimwe ibihangano bye ibi byose ntibigomba kumubera urwitwazo rwo kutubahiriza amategeko u Rwanda rugenderaho ngo yihandagaze atukane ku ka rubanda.
Niba hari ikintu bwana Zigirinshuti Michel atishimiye kuri Nsengiyumva François, nk’umuntu w’intiti yashoboraga kugikosora ukundi atamututse ngo amwandagaze amwambura ubumuntu bwe. Ariko yahisemo kwihagararaho mu kiganiro cyakurikiye, ashimangira ashize amanga ibitutsi no kumusebya yemeza ko ari we wabitukanye koko ! Si ibyo kwihanganirwa, ingaruka azazirengere!
Murakoze murakarama.
Mukuralinda Alain Bernard
Alain Muku wabaye igihe kinini umuvugizi w’urwego rw’ubushinjacyaha bwa Leta yasabye Zigirinshuti Michel kuvuguruza ibyo yavuze kuri Nsengiyumva kandi akabinyuza mu muyoboro yabinyujijemo amusebya, bitaba ibyo akazirengera ingaruka zose azahura nazo.
Indi nkuru wasoma Igisupusupu yasubije umupasiteri uherutse kumwibasira yanamurangiye igitabo yazasoma


text:
Inshingano Ziremereye Guhuza 500Psi
Ibicuruzwa birambuye
Ibicuruzwa
Kumenyekanisha ibicuruzwa
Inshingano iremereye guhuza igenewe gukoreshwa muburyo butandukanye bwo gukoresha imiyoboro ya serivisi ziciriritse cyangwa nyinshi. Umuvuduko wakazi mubisanzwe utegekwa nubunini bwurukuta hamwe nu rutonde rwumuyoboro ukoreshwa. Ihuriro rya Model 7707 rigaragaza imiterere ishobora guhinduka idahuye, kugoreka, guhangayikishwa nubushyuhe, kunyeganyega, urusaku no guhinda umushyitsi. Model 7707 irashobora no kwakira imiyoboro ihanamye cyangwa igoramye
NTIMWEREKEYE GUKORANA: Imiterere 108 Ihuriro ryakozwe kuburyo ushyiraho adakenera gukuramo ibinyomoro, bolt, cyangwa guhuza kugirango ushyire. Ibi byorohereza kwishyiriraho kwemerera uwashizeho kwinjiza mu buryo butaziguye impera yimpera yo guhuza ibice. 2. SHAKA GUHUZA IHURIRO RIKURIKIRA: Ubuso bwo hanze bwibice byo gushyingiranwa, hagati ya shobuja nu gice cyo gushyingiranwa birangira, muri rusange ntibizaba bitarimo indente, ibishushanyo mbonera, ibidodo bidasanzwe, hamwe nibimenyetso byerekana ko kashe yamenetse. Amavuta yose, amavuta, irangi ridahwitse, umwanda, hamwe no gukata ibice bizakurwaho. Ibice byo guhuza ibice bya diametre (“OD”), ibipimo bya groove, hamwe na diameter ntarengwa byemewe bishobora kuba mubyihanganirwa byatangajwe mubisobanuro bya Victaulic IGS, byasohotse 25.14, bishobora gukururwa kuri victaulic.com.
Ingano


text:
Nyuma yo gutegereza amezi agera kuri atatu batabona amafaranga yabo, abaturage bagera ku bihumbi 2000 bahisemo gukora imyigaragambyo basaba amafaranga bakoreye.
Kuri uyu wa gatatu Taliki ya 18 Gicurasi 2016, abaturage bo mu murenge wa Remera akarere ka Ngoma, bazindukiye mu myigaragambyo basaba guhabwa amafaranga yabo.
Aba baturage bagera ku bihumbi 2000, bakora akazi ko guca cyangwa gutunganya amaterasi y’indinganire, nyuma yo kumara amezi atatu yose badakora ku ifaranga kandi byitwa ko bakora, bahisemo gushyira isuka n’ibikoresho bakoresha hasi maze bayoboka inzira yo kwigaragambya bagendereye kugaragaza akababaro kabo.
Umushinga witwa RSSPLWH wa Minisiteri y’ubuhinzi n’ubworozi ukorera mu karere ka Ngoma ari nawo ukoresha aba baturage mu materasi, butangaza ko impamvu yatumye abaturage batinda kubona amafaranga yabo byatewe n’uko ngo amafaranga yayobye bityo agatinda.
Ubu buyobozi, butandagaza kandi ko bukora ibishoboka byose kugira ngo aba baturage babe babonye amafaranga bubagomba bitarenze kuri uyu wa kane w’iki cyumweru uretse ko abaturage bo bavuga ko bazayabara bayabonye.
Intyoza.com


text:
Ubuyobozi bwagiranye inama n’abaturage, buhumuriza uwatemaguriwe urutoki, buvuga ko umugome nta ntebe afite ko ndetse mu gihe cy’ukwezi aba yafashwe.
Ngabituje Dosantos wo mu mudugudu wa Cyamabano mu kagari ka Murehe mu murenge wa Giti, avugako mu gitondo cyo kuri uyu wa kabiri yazindutse ajya kwahirira amatungo agasanga bamutemeye urutoki.
Ngabituje, avuga ko nubwo uwakoze ubu bugizi bwa nabi atarafatwa ngo ashyikirizwe inzego zibishinzwe, ngo muriwe ntabwo atuje. nyuma yo gukorerwa uru rugomo, avuga ko uwamutemeye urutoki atigeze arobanura imibyare iriho ibitoki n’itabifite.
Yagize ati:”Mu by’ukuri ntabwo nabashije kuyibara umubare ariko wenda ncishirije yaba ari nka makumyabiri. ibitoki n’imibyare y’amatere bagiye barambika hasi, nagize ubwoba bukomeye cyane kuko nahise ntekereza ko n’ubundi uwo muntu wakoze ibi bintu arinjye yashakaga, kugeza ubu ntamutekano mfite”.
Bosenibamwe Aime, umuyobozi w’intara y’amajyaruguru nyuma yo kumenya iki kibazo, yageze aho ubu bugome bwabereye, yasabye umunyamabanga nshingwabikorwa w’umurenge wa Giti gufatanya n’abaturage bakongera kumuterera urutoki.
Yagize ati: ”Muyobozi w’umurenge Olivier, uriya muturage watemewe urutoki mubikurikirane, ni ibikorwa by’ubugome. Mwereke umugome ko nta mwanya afite, mwishyire hamwe mwese nk’abanyagiti, izo ntoki mwongere muzimuterere”. Yongeraho ko yifuza kugaruka bamubwira ko byakozwe.
Kuba uwabikoze ataramenyekana, umuyobozi w’intara y’amajyaruguru yasabye polisi ikorera muri aka karere ka Gicumbi guhiga bukware umugiziwanabi wabikoze, akabayafashwe mu gihe kitarenze ukwezi kumwe.
Guverineri yagize ati:”Ariko nyir’ugukora aya mahano mu muhige kugeza igihe azabonekera. Nyakubahwa DPC(umuyobozi wa Polisi mu karere), turashaka ngo tudaha intebe abagome n’abagizibanabi, ni ukubahigisha uruhindu aho bari hose, turatanga ukwezi kumwe azabe yafashwe”.
Umurenge wa Giti, wasuwe n’umuyobozi w’intara y’amajyaruguru ni umwe mu mirenge y’akarere ka Gicumbi yeramo urutoki cyane. Uretse iki kibazo cy’urutoki cyashakiwe inzira cya kemurwamo, hari n’ibindi bibazo by’abaturage Guverineri yakemuye mu nama yagiranye nabo afatanije n’izindi nzego mu karere.
NAMAHIRWE Pascaline
Intyoza.com / Gicumbi


text:
Ubusanzwe, ukurikije amategeko igihugu cy’u Rwanda cyahisemo kugenderaho, imikoranire hagati y’Abayobozi b’inzego z’ubutegetsi bw’igihugu n’abayoborwa ntishingirwa kuri cyimeza cyangwa ngo ihindagurike bikurikije uko umutegetsi runaka yaramutse neza cyangwa nabi ! Imikoranire y’Abayobozi n’abaturage igira amategeko igenderaho bita mu gifaransa règles de Droit public.
Ayo mategeko agenga abayobozi mu kazi kabo ko kuyobora rubanda afite aho atandukaniye n’amategeko agenga abaturage mu mibanire yabo hagati yabo, bita règles de droit privé.
Amategeko ashingirwaho ibyemezo by’ubuyobozi agomba guhora ashyize imbere INYUNGU RUSANGE (Intérêt général) mu gihe amategeko agenga abantu ku giti cyabo aharanira kurengera inyungu z’abantu ku giti cyabo (intérêts privés).
Iyo witegereje imikorere ya Bwana Paul Jules NDAMAGE, nk’umuyobozi w’Akarere ka KICUKIRO, usanga ibyemezo afata bisa n’ibicuramye !
(1)Ntibishyira imbere inyungu rusange
(2)Bibangamiye inyungu z’abantu ku giti cyabo
(3)Bishingiye ku ihame ry’urugomo.
Ibyo bigaragarira nko muri iki cyemezo yise : Ishyirwa mu bikorwa ry’igishushanyo mbonera cy’umujyi wa Kigali cyo mu 2011. Iki cyemezo kije gishimangira gahunda imaze iminsi yo gusenya ku ngufu amazu y’abaturage ngo atujuje ibyangombwa bisabwa n’ubutegetsi buriho muri iki gihe.
Kubera ko Umuyobozi w’Akarere ka Kicukiro yahaye Kopi y’iri BWIRIZA abamukuriye aribo Umuyobozi w’Umujyi wa Kigali ndetse na Minisitiri w’Ubutegetsi bw’igihugu, ntibamucyahe, bishatse kuvuga ko nabo bashyigikiye iyi gahunda ! Niba abayobozi bo hejuru nk’abo nabo bakora batitaye ku mategeko , biteye impungenge cyane.
HAKORWA IKI ?
Niba abategetsi b’u Rwanda bazi ko habaho amategeko abagenga kandi bakaba bashishikajwe no kuyubahiriza, hari inzira 3 banyuramo bakemura iki kibazo cyo gusenyera rubanda gihangayikishije benshi.
I.Niba abategetsi bashaka kubaka Kigali nk’umurwa mukuru w’akataraboneka, uzahesha ishema Abenegihugu bose, ariko inyubako zizaba ziwugize zikaba zirenze ubushobozi bw’abaturage basanzwe bahafite amazu aciriritse (propriétaires anciens), Leta igomba :
(1)KUBIMURA mu buryo bukurikije ubutabera (Expropriation),
(2) KUBAHA INGURANE ikwiye kandi mu buryo bwihuse (indemnités d’expropriation) kugira ngo bashobore kugura ikibanza ahandi no kwiyubakira indi nzu yo mu rwego rw’iyo bari basanganywe.
Ibi bitabayeho, aba baturage baba bameze nk’abahawe igihano kuko baba basabwe kwemera guhomba bonyine, kugira ngo inyungu za benshi( Umurwa mukuru) zitere imbere. Ibi rero byaba ari akarengane kabagiriwe ugereranije n’ihame ngenderwaho ryo mu mategeko agenga ubuyobozi rigena ko abaturage bose bagomba kureshya mu byo igihugu kibasaba kugira ngo cyiyubake(Principe de l’égalité devant les charges publiques).
II. Niba Leta igamije kubaka umugi w’akataraboneka uzaba umwihariko w’Agatsiko k’Abaherwe bonyine.
Icyo gihe Leta igomba guha amahoro abaturage bubatse i Kigali kera. Kuko nta tegeko bishe mu gihe bubakaga, amabwiriza atanzwe muri iki gihe ntabwo yaza akuraho uburenganzira bw’abo baturage (principe de non-retroactivité des lois), kereka bahawe indishyi.
Muri make, Leta nishake ahandi hantu hadatuwe, abe ariho ijya kubaka uwo mujyi w’abaherwe ! Icyo gihe nta we bizabangamira.
III.Niba Leta ishaka ko Kigali iba umugi mwiza cyane kandi wa bose
Leta nihe abasanzwe batuye Kigali ubushobozi bwo kubaka ayo magorofa asabwa. Ibyo byanyura mu buryo bw’inguzanyo cyangwa se impano yagenerwa abaturage basanzwe bafite ibibanza byabo muri Kigali. Ariko niba Leta y’u Rwanda nta bushobozi ifite, nireke gukora imishinga idashoboye kuko ibyo byitwa ukwirarira gukabije gushobora gutuma igihugu kigurishwa cyangwa kikagabizwa abanyamahanga n’abavantara ngo ni uko bakize gusa !!!
Icyemezo cyo gusenyera abaturage ku ngufu nta ndishyi bahawe, nta rindi zina kigira uretse URUGOMO rukozwe na Leta ! Icyo cyemezo gihishe imyumvire usangana ubutegetsi bwa kinyeshyamba butazuyaza guhuguza abaturage imitungo yabo. Abategetsi bateye batyo bibwira ko umuturage atagira uburenganzira na buke ku mutungo we bwite. Iki ni nacyo kimenyetso simusiga kiranga ubutegetsi bwubakiye ku UBUHAKE ! Gusa rero twari tuzi ko u Rwanda ari Repubulika,ko ingoma ya cyami na gihake yasezerewe ikagenda nk’ifuni iheze guhera mu 1959 !
Umwanzuro
(1)Icyemezo cy’Umuyobozi w’Akarere ka KICUKIRO , Bwana Paul Jules NDAMAGE, ntigikurikije amategeko agenga abayobozi mu mibanire y’abo n’abayoborwa.
Gishingiye ku rugomo kuko kigamije kwambura abaturage umutungo wabo bwite(inzu n’ibibanza) kugira ngo wegurirwe abaherwe. Niyo mpamvu uyu muyobozi aca iteka agira ati « Mu gihe udashoboye kubyubahiriza, ikibanza cyawe wagiha ababibashije »!
(2)Icyemezo nk’iki gikwiye guseswa n’inzego zisumbuye kandi umuyobozi ukora amakosa aremereye nk’aya akeguzwa.
(3)Leta y’u Rwanda niyigishe abategetsi amategeko cyangwa se abayize bahabwe rugari bayobore igihugu bubahiriza uburenganzira bw’UMUTURAGE.
(4) Nyakubahwa Perezida wa Repubulika akwiye guhagurukira ikibazo cyo gusenyera abaturage mu mugi wa Kigali kuko gikomeye cyane. Aho si cyo kizakurura imvururu zizahirika Leta ?
Padiri Thomas Nahimana.
Master en Droit, in HYPERLINK « http://www.leprophete.fr » http://www.leprophete.fr, le 26/01/2012
Nawe nwisomere iri BWIRIZA ry’uyu muyobozi !


text:
Korali Family of Singers bateguye igitaramo bitiriye ‘Umuryango Mwiza’
Ibitabo bigize Bibiliya byashyizwe hamwe ryari, gute? Sobanukirwa byose
Iyi ngingo iragoye kubera ko Bibiliya ubwayo itatubwira urutonde rw’ibitabo bigomba kuba biyigize. Urutonde rwa mbere rwakozwe n’abanyamadini, abahanga b’abayuda, nyuma ruza kuzuzwa n’abari bayoboye itorero ryo mu myaka yakurikiye kuzuka kwa Kristo. Ariko ibyari byo byose, Imana niyo yatoranyijemo ibitabo bigomba kugira Bibiliya. Buri gitabo cyabaye igice cya Bibiliya Imana ikigihumeka. Nyuma yo kwandikwa, Imana yakurikijeho kuyobora abakozi bayo mu gutoranyamo ibitabo bijya muri Bibiliya.
Ugereranyije, Isezerano rya Kera ntabwo ryagiweho impaka nyinshi nk’izabaye mu gushyira hamwe Isezerano Rishya. Abaheburayo bamenyaga kandi bakubaha abatumwe n’Imana ndetse bakubaha inyandiko zabo. Nubwo hatabuze impaka nkeya ku birebana n’ibitabo biri mu Isezerano rya Kera, mu mwaka wa 250 nyuma ya Kristo nta mpaka zari zikiriho ku Isezerano rya Kera. Icyari kikigibwaho impaka gusa ni ibitabo byongerwagaho n’abizera bandi (Apocrypha), kandi izo mpaka na nubu ziracyahari. Abahanga mu idini ry’Abaheburayo bafataga ibyo bitabo by’inyongera nk’ibirebana n’amateka cyangwa idini, ariko bikaba bidafite uburemere nk’ubw’ibindi bitabo by’Isezerano rya Kera.
Kwemeranya no gushyira hamwe ibitabo byo mu Isezerano Rishya byatangiye mu binyejana bya mbere nyuma ya Kristo. Mu ikubitiro, hari ibitabo bimwe bitagibwagaho impaka ko bigomba gushyirwamo. Intumwa Pawulo yahaga inzandiko za Luka agaciro gafite uburemere nk’ubw’ibitabo byo mu Isezerano rya Kera (1 Timoteyo 5:18; reba Gutegeka kwa Kabiri 25:4 na Luka 10:7). Intumwa Petero yabonaga inzandiko za Pawulo nk’ibyanditswe byera (2 Petero 3:15-16). Ahubwo bimwe mu bitabo dusanga mu Isezerano Rishya byari byaratangiye gusomwa mu matorero amwe n’amwe (Abanyekolosi 4:16; 1 Abatesalonika 5:27). Kilimenti w’i Roma (Clement of Rome ‘ uwo niwe watoranyijwemo n’Intumwa Petero, mbere yo kwicwa, ngo akomeze kuyobora umurimo) yemeraga nibura ibitabo 8 byo mu Isezerano Rishya (umwaka wa 95). Inyasiyusi wa Antiyokiya (Ignatius of Antioch ‘ uwo yari umufasha wa hafi w’Intumwa Yohana, yaje kuba umukuru w’Itorero rya Antiyokiya, mbere yo kwicwa agaburiwe inyamaswa z’inkazi) we yemeraga nibura ibitabo 7 (umwaka wa 115). Polikaripu (Polycarp), undi mwigishwa w’Intumwa Yohana, yemeraga ibitabo 15 (umwaka wa 108). Nyuma yaho, Irenewusi (Irenaeus), wigiye ku birenge bya Polikaripu, we yasomaga ibitabo 21 (umwaka wa 185). Hipolitusi (Hippolytus), wigiye ku birenge bya Irenewusi, yemeraga ibitabo 21 (umwaka wa 170-235). Bimwe mu bitabo byari bigiteje impaka nyinshi ni Abaheburayo, Yakobo, 2 Petero, 2 Yohana na 3 Yohana.
Itsinda ry’ibitabo, cyangwa Kanoni (Canon) byemeranyijweho ryitwa irya Muratoriyani (Muratorian ‘ ryitiriwe uwarivumbuye muri 1740, Padiri w’umutaliyani Muratori), ryashyizwe hamwe mu mwaka wa 170. Uwo muzingo warimo ibitabo byose byo mu Isezerano Rishya uretse Abaheburayo, Yakobo na 3 Yohana. Mu mwaka wa 363, inama yabereye i Lawodesiya (Laodecia) yemeje ko amatorero yose agomba gusoma Isezerano rya Kera ryose, n’ibitabo 27 byo mu Isezerano Rishya gusa. Ibyo byaje kwemezwa n’inama y’i Hippo (umwaka wa 393) hamwe n’inama ya Karitaji (Carthage ‘ umwaka wa 397), byashimangiye uwo mubare w’ibitabo 27 nk’ijambo ry’Imana.
Izo nama zagiye zifata iyo myanzuro zikurikije amahame akurikira, mu kugena ibitabo bifatwa nkaho byahumetswe na Mwuka Wera: 1) Ese umwanditsi ni Intumwa, cyangwa yari umwigishwa w’Intumwa? 2) Ese icyo gitabo cyemerwa n’umubiri wa Kristo nta shiti? 3) Ese icyo gitabo cyuzuza cyangwa gikomeza ibindi byanditswe? 4) Ese icyo gitabo kirimo gihamya zerakana gukiranuka n’ubunyamwuka bwagaragaraza igikorwa cya Mwuka Wera?
Ni ngombwa kongera kwibutsa ko Itorero ritahisemo ibitabo bigomba kugira Isezerano Rishya. Ni Imana, Imana yonyine, yemeje ibitabo bigomba gushyirwa muri Bibiliya. Icyari gisigaye gusa ni uburyo Imana yagiye iyobora abayo mu kumenya ibyo yarangije gutegeka. Iyo abantu baba aribo batoranyijemo ibyo bitabo hari kubamo kwibeshya, ariko Imana mu budahangarwa kwayo, irenga ukutamenya ndetse no kwinangira kwa muntu, maze iyobora itorero ryo mu minsi y’ikubitiro mu gutoranyamo ibitabo yahumetse.
Ivomo: https://www.gotquestions.org/


text:
Korali Family of Singers bateguye igitaramo bitiriye ‘Umuryango Mwiza’
Umuherwe wa mbere ku isi Elon Musk yatangaje ikintu gikomeye kuri Yesu
Elon Musk uyoboye urutonde rw’abaherwe ku isi, nubwo atamenyerewe mu madini ariko aherutse kumvikana ari kuvuga amagambo akomeye kuri Yesu aho mu kiganiro yagiranye n’ikinyamakuru cya gikristu kigezweho cyitwa ‘The Babylon Bee,’ yavuze ko yemera inyigisho za Yesu cyane cyane izijyanye no kubabarira no gufata mugenzi wawe uko wifuza ko nawe agufata.
Uyu muherwe washinze ikigo gikomeye cyitwa Space X ndetse akaba ari na nyiri urubuga rukunzwe cyane rwitwa Signal, muri iki kiganiro yabajijwe niba yemera Yesu nk’umwami n’umukiza we maze arabyikiriza.
Umunyamakuru Nicolle yaramubajije ati:
“Ese wumva ushobora kwakira Yesu mu buzima bwawe nk’umwami n’umukiza?”
Uyu muherwe akibyumva yahise nawe amubaza ati “ahubwo se ni gute mwemera ko dukora ikiganiro ku cyumweru? Kuki mutagiye gusenga? Imana yaravuze ngo ntitugakore ku cyumweru. Muziko ibi bishobora kubarimbuza mukajya kwa Satani?
Nicolle yakomeje kumubaza ku bijyanye no kwakira Yesu nk’umwami n’umukiza we maze amusubiza muri aya magambo:
“Nubaha kandi nzirikana inyigisho n’amahame ya Yesu nko kubabarira no gufata neza abantu nk’uko wifuza ko nabo bagufata.”
Yakomeje agira ati:”kugukubita urushyi ku musaya ugahindukira ukabaha undi musaya ni byiza cyane kuruta ijisho guhorerwa irindi jisho, twese tuba twarabaye impumyi.”
Kubijyanye no gucungurwa uyu muherwe yakomeje agira ati:
“Niba Yesu ari gucungura abantu, murumva njye nasigara, nanjye sinzamuhunga nzacungurwa pe!”
Umuherwe Musk wavukiye muri Afurika y’Epfo yanahishyuye ko yabatijwe akiri umwana·
Aya magambo ya Musk yatunguranye kuko Mu mwaka wa 2013 abantu batangiye kumwita umuntu utemera Imana kubera amagambo yatangaje.
Mu kiganiro yagiranye na Rainn Wilsom amubaza niba uyu muherwe yaramya Imana, yamusubije ko ntakintu na kimwe ashobora kuramya.
Ibi ntibyagarukiye aha gusa kuko mu kindi kiganiro yabajijwe niba asenga arasubiza ati” sinigeze nsenga n’igihe nari ngiye kwicwa na Mararia.” Bityo kuba yasubije ko asigaye yemera Yesu abantu batangajwe nuko imyemerere ye imaze guhinduka.


text:
Mu gihugu cy’ubushinwa,umusaza w’imyaka 75 yaratunguranye.Yaramaze iminsi myinshi arwaye Kanseri y’imihogo.Umuhungu we,Huang Mingquan yamumazeho iminsi itari mike amurwaje kugeza aho ashiriyemo umwuka,atagihumeka na gato.
Ibyo murimo ni ibiki?
Hari ku itariki ya 8 Mutarama uyu mwaka 2017 ubwo uwo musaza bamushyiraga mu isanduku (cerceuil)nyuma y’amasaha 2 gusa babonye ko yapfuye.Mu gihe abaturanyi bo muri ako gace ka Sichuan bari bashyuhiranye mu myiteguro yo gufasha umuryango kumushyingura no gutegura ifunguro ryo kumuherekeza(akagurube!),umusaza yaratabaje ati « Ibyo murimo ni ibiki? »
Wa musore yaje yiruka,ayoberwa ikibaye!Ibibazo byari byinshi.Ese ni ukumufungirana byatumye yongera kubona umwuka wo kuvuga?N’isanduku na yo yari hafi kuyikingura yose ayitera imigeri!Bamusohoyemo bamushyira ku gitanda.Uwari umurwaza ni we wagiye mu bindi bibazo byo kwisobanura.
Hari ibitirukirwa
Abantu ntibatangaye gusa baranatunguwe.Bamwe bibazaga niba ari umuhungu wari warambiwe, agashaka kumuhamba ari muzima ariko akibagirwa gufunga isanduku ngo ayihamangire, cyangwa niba nta bibazo bari bafitanye,agashaka ko birangirira aho!
Abandi bo basanga umuco ukwiye guhinduka,ntibirukire guhamba ngo ni uko ntawe urarana umupfu mu nzu.Iyo nkuru y’umushinwa wapfuye akazuka yatumye ako gace k’igiturage kamenyekana ari nako abayobozi bibutsa abaturage ko hari ibintu bitirukirwa,cyane cyane ibijyanye n’ubuzima,iyo bitaremezwa na muganga.
By P.B
WordPress:
J’aime chargement…
Nk’uko tubikesha « Guiness des Records« ,Umunyamerikakazi Wilma Conner aracyatangaza abantu.Ku myaka 80 aracyakomeye kuri siporo ye yo mu buto.Yavutse tariki 9 gicurasi 1935,ariko na n’ubu aracyakina imikino ngororamubiri yo guterura ibiremereye (bodybulding).
Mu mwaka wa 2011 mu kwezi kwa munani yabaye uwa mbere muri Shampiyona y’abagore yabereye Colorado(USA),kandi ngo ntateganya kubihagarika agihumeka.Ngo bituma ahorana akanyamuneza.Abatikoza siporo bitwaje ko bashaje,yababera urugero.
By P.B
WordPress:
J’aime chargement…
Religieusement, la fête des pères a eu lieu le 19 mars de chaque année, et coïncide avec la fête de Saint Joseph, Père de Jésus-Christ, et Patron des pères de familles et des travailleurs. Tel est le cas pour l’Italie.
C’est surtout la jeune américaine Sonora Smart Dodd(1882-1978)qui la promut comme fête de tous les pères(sans connotation religieuse)en l’honneur de son papa qui, seul, l’avait élevée avec ses 5 frères après la mort de sa maman.
Grâce à sa détermination, cette fête a débuté en 1910(Washington)et s’est rapidement répandue dans plusieurs États(par rapport à la fête des mères), reconnaissant ainsi le rôle des pères dans l’éducation de l’enfant et la construction de la société .
Mais en Amérique, cette fête n’ a été officialisée qu’en 1966 sous le président Lyndon B.Johnson qui l’a fixée au troisième dimanche de juin, suivant la tradition déjà en place.
En France, elle fut officialisée en 1952 grâce à une promotion de briquets lancée par la compagnie Flaminaire. C’était l’occasion d’offrir un briquet à un père, car les hommes fumaient beaucoup encore. La date choisie fut aussi celle du troisième dimanche de juin.
A cette occasion, on offre une rose rouge au père des enfants ou ceux-ci lui font une surprise de leur savoir-faire. Sans surprise, un papa qui n’avait rien reçu l’année dernière a piqué une grande colère et en souffrait terriblement. Il est allé chez le médecin qui lui a donné cette réponse:
Cet année, elle est fêtée ce dimanche 19 juin dans plusieurs pays, à l’exception de la Belgique(deuxième dimanche de juin), de la Suisse(premier dimanche de juin)et de Luxembourg(dernier dimanche d’octobre). Où que vous soyez, chers pères, bonne fête et à vos honneurs!
By P.B
WordPress:
J’aime chargement…
Uwagakubita amaso ntiyakasamira.Nyamara aka gasimba ko mu bwoko bw’ifuku-mbeba itagira ubwoya(rat taupe nu) ngo kibitsemo umuti abantu bataramenya.Utwoya duke hafi y’amaso no ku murizo ni two gakesha guhindura ibyerekezo(sens de l’orientation).
Kimwe n’izindi ngugunnyi zose
(rongeurs),kibera mu mwobo mu bushyo bushyize hamwe mu rwego rwo kwitunga.Buri shyo riba riyobowe n’ingore(reine, nk’inzuki)ariko y’inkazi(nk’intare) ku buryo iyo yishwe, n’izindi zirayikurikira cyangwa zigatwarwa bunyago.
Ubuzima bw’aka gasimba na none bufite ibintu by’umwihariko bishishikaje abashakashatsi. Icya mbere ni ukuba kaboneka gusa mu bihugu byo muri Afurika y’Amajyepfo n’Uburasirazuba (Somaliya,Ethiopiya,Kenya) ku buryo hakibazwa impamvu.
Igisumbyeho kurusha ibyo ni uko ubwako katumva ububabare na gato(insensible à la douleur).Ngo uruhu rwako rwikusanya (élastique)n’iriya minkanyari bifite ukuntu birinda kanseri zikunze gufata utundi dukoko. Ngo ni ho icyizere cy’abaganga gisigaye mu gufasha umubiri w’umuntu kurwanya kanseri bagahereyeho.
Si ibyo gusa kandi ngo kuko ari aka mbere mu kuramba(longévité).Mu gihe imbeba(souris) itarenza imyaka 4,ifuku(taupe)zikageza kuri 10, ngo kariya ka « rat taupe nu » gakabakaba muri 30.Ngo iyi myaka ikaba ingana na 600 ku muntu(échelle humaine).
Kuba kadapima ibiro byinshi(28g-1,5kg)cyangwa ngo kabe karekare cyane(8-30cm), kuriya kuramba abashakashatsi bakubonamo igisubizo mu kurinda ibitera abantu gusaza vuba(guérison contre le vieillissement).
Ikibabaje ni uko umurima utwo dukenya tugezemo nta gusarura.Ngo buri tsinda(colonie)riba rigizwe hagati ya 70 na 300.Bamwe batega amafuku baba babonye akazi.Ariko buriya hari abavuga ngo si ibiryo(nk’uko hari abicwa na bwaki kandi amafuku yuzuye intungamubiri abamarira imyaka mu murima!) kandi karimo n’umuti.Ntihari abicwa n’inzara bazira kunena?
Isomere nawe: La bête la plus moche qui nous guérirait
By P.B
WordPress:
J’aime chargement…
Burya koko ngo ntawe uvuma iritararenga!Ubanza Abanyarwanda baba bibeshya iyo bavuga ngo umugore yaracuze,ntakibyara cyangwa ngo yarengeje imyaka yo kubyara.
Inkuru y’uyu mugore wo mu gihugu cy’Ubuhinde irabigaragaje.Ibyamubayeho byamubereye igitangaza nk’icya Elizabeti wo mu Ivanjili(Lc 1,36). Ku myaka 72 na we yagize ibyishimo byo kuba umubyeyi kandi ubundi yitwaga ingumba.
Ku itariki 19 mata ni bwo Daljinder Kaur yibarutse imfura ye y’umuhungu.Uyu mwana yavutse apima ibilo 2 kandi abaganga bemeza ko nta kibazo na gito uwo umwana afite.Ngo ameze neza rwose.
Bamwise Armaan nk’izina ry’ibitaro by’aho yavukiye.Abaganga bakoresheje ubugenge bwo guhuza intanga(fécondation in vitro)z’umusaza n’umukecuru we.
Ibiri amambu,bombi bari bamaranye imyaka 46 babana kandi barasezeranye.Mbese urebye bari barihebye nk’abo Imana yavumye.Ubu ngo yumvise ugutakamba kwabo.
Abantu bakunze kubabaza ku maherezo y’uwo mwana bigaragara ko bazasiga akiri muto.Igisubizo cyabo ngo nuko bazakora ibyo bashoboye byose,ibisigaye Imana ikazabikora kuko Yo ihoraho.
Mohinder Singh Gill w’imyaka 75 n’umugore we ntibaremeza niba bazongera gukoresha ubwo buryo kugira ngo bagire umwana wa kabiri. Bashobora gutinya kugondoza iyo Mana.
Inkuru yose : A 72 ans,elle donne naissance à son premier enfant
By B.P
WordPress:
J’aime chargement…


text:
Imyidagaduro
P-Square Yagarutse
Hari hashize imyaka itanu abavandimwe babiri bahoze bakorana mu itsinda ry’umuziki bise P-Square bahagaritse gukorana. Ubu batangaje ko basubiranye kandi bagiye gukora ibitaramo bizagera mu mijyi 100 hirya no hino ku isi.
N’ikimenyimenyi muri iki gihe bafitanye indirimbo ebyiri imwe bise ‘Jaiye’ indi bayita ‘Find Somebody’.
Nibo baziyandikiye bazishyira mu byuma kugeza zibaye indirimbo zuzuye zirasohoka.
Indirimbo ‘Jaiye’ irimo amashusho aba bagabo bombi bakorana igitaramo, abafana babyishimiye.
Nyuma yo kwiyemeza kongera gukorana, bahise bavuga ko bagiye gutangira ibitaramo mu mijyi 100 kandi ngo bizaba biri mu bitaramo byakunzwe kandi byakozwe henshi ku isi mu mwaka wa 2022.
Peter na Paul Okoye ni abavandimwe b’impanga bihuje bakora itsinda bise P-Square.
Indirimbo ebyiri baherutse gusohora, zije hashize imyaka itanu buri wese akora ukwe.
Mu mwaka wa 2000 basohoye indirimbo yakunzwe yiswe Ifunanya yahise ituma isi ibamenya.
Bidatinze basohoye indirimbo zabiciye bigacika bise Roll it, Do Me, Forever, Alingo, Personally iyi ya nyuma ikaba nayo iri mu zakunzwe zikabyinwa henshi muri Afurika.
‘Personally’ yasohotse mu mwaka wa 2014.
Ibitaramo byabo mu mijyi 100 bizakorerwa muri Amerika, u Burayi, u Bwongereza , Uburasirazuba bwo hagati, ahandi muri Aziya no muri Afurika.


text:
I have a good (positive) credit rating, but I need more money to be able to keep my business afloat during the COVID-19 pandemic. Is there any type of loan that would help with this?
A “line of credit” or “cash credit line” is a pre-approved loan with a specific borrowing limit based on the creditworthiness of the client. The better your credit, the more you may be able to borrow.
A line of credit allows borrowers to obtain credit without re-applying each time they need a loan as long as the total of borrowed funds does not exceed the credit limit. It helps a business stay liquid during a difficult time, like that we are experiencing now.
For example, if you are allowed a line of credit of Rwf 5 million you will be able to withdraw up to Rwf 5million from that line if you are .
A line of credit, like a traditional loan, will come with monthly payments and an interest rate, so keep that in mind if you decide to apply for one. There are lines of credit available for both businesses and individuals.
How do I get a line of credit or a cash credit line? Talk with your Bank, SACCO or MFI to find out more about the products they offer. If you are not currently a client, you can reach out to any institution to learn more about what they offer.
Most will require you to submit an application along with important documents like financial statements, cash flow projects and your trade license, so make sure you have your papers in order.
Mfite ubushobozi bwo kwishyura umwenda, ariko nkeneye andi mafaranga kugira ngo ubucuruzi nkora bukomeze kugenda neza muri iki gihe cy’Icyorezo cya COVID-19. Ese hari ubwoko bw’inguzanyo yamfasha kubigeraho?
“Kwemererwa inguzanyo” cyangwa “Guhabwa inguzanyo” ni inguzanyo uba usanzwe wemerewe iherekejwe n’igipimo cyihariye ntarengwa kigenwa hashingiwe ku cyizere banki ifitiye umukiriya. Uko icyizere umukiriya agirirwa kirushaho kuzamuka, ni nako arushaho kwemererwa inguzanyo.
Kwemererwa inguzanyo bituma abagurizwa babona inguzanyo batabanje kongera kubisaba buri gihe bazikeneye, igiteranyo cy’umubare w’inguzanyo basabye banki gipfa kutarenga igipimo kigenwe cy’inguzanyo bemerewe. Bituma ikigo cy’ubucuruzi gikomeza kubona amafaranga no mu bihe bikomeye, nk’ibyo duhanganye na byo muri iki gihe.
Urugero: niba wemerewe inguzanyo ya miriyoni eshanu ( 5.000.000 Frw), uzaba wemerewe kubikuza kugeza kuri miriyoni 5 kuri iyo nguzanyo niba uyemerewe.
Inguzanyo wemerewe, nk’uko bigenda ku nguzanyo dusanzwe tuzi, igira umubare w’amafaranga yishyurwa buri kwezi ndetse n’ijanisha ry’inyungu zayo. Bizirikane rero, nufata icyemezo cyo gusaba iyo nguzanyo. Hari inguzanyo zemererwa ibigo by’ubucuruzi n’izemererwa abantu ku giti cyabo.
Ni gute nakwemererwa inguzanyo cyangwa ngahabwa inguzanyo? Egera Banki, SACCO cyangwa Ikigo cy’Imari Iciriritse (MFI) bakubwire ubwoko bw’inguzanyo batanga. Niba muri iki gihe utari umukiriya, ushobora kugana ikigo cy’imari icyo aricyo cyose kugira ngo umenye byinshi kuri serivisi gitanga.
Ibigo byinshi bizagusaba kwandika ibaruwa isaba iherekejwe n’inyandiko za ngombwa nk’ishusho y’ibaruramari, imibare y’agateganyo y’amafaranga yinjira n’asohoka n’icyemezo cy’iyandikwa ry’ikigo cy’ubucuruzi, ugomba rero kubanza gushyira inyandiko zose za ngombwa ku murongo.


text:
18/12/2016 Isesengura ry’umunyamategeko Prof. Charles Kambanda
Ngo Papa (Vatican) nasabe imbabazi ku cyaha cya jenoside kubera ko yasabye imbabazi kw’ihohoterwa ry‘abana ryakozwe na bamwe mu bapadiri!
1. Sinshaka kujya mu kibazo “Kiliziya Gatulika ni iki” cyangwa, “Kiliziya Gatulika iba he”? Ubishaka yajya kureba ibisobanuro birambuye mu nyandiko (Documents) z’inama nkuru ya Vatikani ya kabiri (Vatican II Council), cyane cyane inyandiko yiswe mu rurimi rw’igifransa « constitution dogmatique ”Lumen gentium”». Ni ngombwa gusobanukirwa icyo Kiliziya Gatulika iricyo mbere yuko tuvuga ibindi kuri iyi subject.
2. Kugirango ubuyobozi bwa Kiliziya Gatulika busabe imbabazi ku cyaha cyakozwe n’umupadiri, uwihayimana cyangwa umukirisitu usanzwe, ubuyobozi bwa Kiliziya Gatulika bwagombye kuba bwaragize uruhare mu cyaha kivugwa. Urwo ruhare rushobora kuba mu buryo bwa vicarious liability cyangwa se mu buryo bw‘ubufatanyacyaha ( criminal liability).
3. Ese, umukoresha ( Kiliziya Gatulika) ashobara kuryozwa ( vicarious liability/responsabilité indirecte) ibyaha – bihanwa n’amategeko mpanabyaha by’umukozi; ibyaha umukozi yakoze ari mu kazi k’umukoresha?
Ubundi kirazira ko umukoresha abazwa ibyaha by’umukozi we. Ariko, hari situations eshatu ( exceptions) iyo imwe muri izo exceptions ibaye, umukoresha aryozwa ibyaha by’umukozi we ( vicarious liability). Kugirango umukoresha abazwe ibyaha bihanwa n‘amategeko mpanabyaha umukozi yakoze, kimwe mubikurikira kigomba kuba cyarabaye:
(a) Umukoresha ( Kiliziya Gatulika)agomba kuba yategetse umukozi we ( padiri) gukora icyaha aregwa, CYANGWA
(b) Ibikorwa bigize icyaha umukozi ( padiri) aregwa n’ibyo bikorwa bigize akazi umukozi (padiri) yahawe gukora.
CYANGWA
(c) Umukozi (padiri) yakoze biriya byaha hagamijwe ko umukoresha (Kiliziya Gatulika) abona inyungu. Kandi izo nyungu zigomba kuba zihura n’inyungu umukoresha yashakaga kubona igihe yahaga umukozi we (padiri) akazi yakoreyeho icyaha. Ibyo bikorwa ( ibyaha) umukozi (padiri) yakoze bigomba kuba bifitanye isano n‘akazi umukoresha ( Kiliziya Gatulika) yahaye umukozi gukora.
Birumvikana ko ku cyaha cya jenoside bivugwa ko abapadiri bamwe bakoze, nta exception n‘imwe yatuma umukoresha ( diyoseze ) wa bariya bapadiri yabazwa kiriya cyaha gihanwa n’amategeko mpanabyaha y’u Rwanda.
Ku rundi ruhande ariko, abapadiri bakoze child abuse ku bana muri Amerika n‘ahandi, bo ibyaha bifitanye isano n’akazi bari bashinzwe gukora. Akazi ka padiri karimo counseling, gusiga amavuta matagatifu ku bantu, guha abantu amazi y’umugisha, gutanga penetensiya, etc. Ibyo byose bikorwa mu mwiherero, mu buryo bw‘ibanga. Iyo niyo environment biriya byaha by’urukoza isoni ku bana byakorewemo. Kandi, Kilziya Gatulika ifite inyungu ko abantu bagana abapadiri mu mwiherero , mu ibanga ngo babone amasakaramentu. Ni ukuvuga ko hagati ya bariya bana na diyoseze, hariho fiduciary relationship. Kandi bariya bapadiri (abakozi ba diyoseze) bakoresheje position yabo kubona advantages – kandi ku bana bato – bityo diyoseze ikaba itarakoze akazi kayo ka supervision yaba padiri bashinze abana bato kandi hari fiduciary relationship hagati y‘abana na diyoseze.
Kuvuga ngo abantu bishwe bahungiye kuri paruwasi/kwa padiri bityo Kiliziya Gatulika ikabibazwa, ntabwo bihagije. Kwa padiri ntabwo ari ikigo gishinzwe gucumbikira abantu kandi kwa padiri ntabwo hafite ibyangombwa bisabwa abantu bacumbikira abandi, harimo no gucungirwa umutekano. Akazi ka padiri nta nshingano zo gucumbikira abantu zirimo n’ubwo yaba ari mukaga yahahungira bitewe nuko yumva ko byamufasha. Nubwo umuntu uhunga akaga akariko kose atakumirwa kwinjira ahantu akeka ko hatekanye, uwakira umuntu uhunga akaga atagomba gusabwa gukora ibitangaza cyangwa gukora ibintu bidasanzwe.
Kubera izi mpamvu mvuze haruguru, kuvuga ngo Papa asabe imbabazi kuri jenoside kubera ko yazisabye ku bana bafashwe, ni ukuvanga amasaka n’amasakaramentu. Nta kuntu umuntu yasaba imbabazi ku cyaha atagizemo uruhare ku buryo bwa vicarious liability cyangwa criminal liability.
4. Ese, Kiliziya Gatulika yaba iregwa ubufatanyacyaha naba padiri bivugwa ko bakoze jenoside cyangwa se, Kiliziya Gatulika hari uburyo yagaragaye mu bwicanyi?
Ubundi, iyo bigaragaye ko umuntu yafashije undi gukora icyaha gihanwa n’amategeko mpanabyaha, ( aiding and abetting or accessory), uyu muntu ahanwa nkaho we ubwe yakoze icyo cyaha uregwa yakoze bityo akaba yabihanirwa akanabiryozwa.
Kugirango umuntu ahamwe n’icyaha kitwa aiding and abetting ibyaha by’undi muntu, hagombye kuboneka ibimenyetso by’ibintu bikurikira:
(a) ko icyaha kivugwa koko cyakozwe
(b) uregwa gufasha uwakoze icyaha muby’ukuri yatanze itegeko ko icyaha gikorwa, yasabye ko icyaha gikorwa
(c)uregwa gufasha uwakoze icyaha yagombye kuba yarafashije uregwa gukora icyaha abigambiriye kandi ashaka ko icyaha koko gikorwa.
Kandi,
(d) uregwa ubufatanyacyaha yakoze (b) na (c) mbere y’uko icyo cyaha gikorwa/kiba.
Iyo umuntu aregwa ubufatanyacyaha ( accessory), uwafashije mu cyaha arabihanirwa akaba yanatanga indishyi y‘akababaro. Kugirango ibi bibe, hagombye kugaragazwa ibimenyetso simusiga ko:
(a) umufatanyacyaha yari azi neza, adashidikanya ko, umuntu yafashaga yakoze icyo cyaha, kandi
(b) uwafashije yabikoze agambiriye kubuza ko uwakoze icyaha afatwa ngo ahanwe uko biteganywa n’amategeko.
Birumvikana ko Kiliziya Gatulika itafashije umuntu uwariwe wese mu cyaha kiswe jenoside yabaye mbere y‘uko kiriya cyaha gikorwa ( aiding and abetting) cyangwa nyuma yicyaha (accessory).
Imanza z‘abapadri bakoze ibyaha bya child abuse, facts zabo ziratandukanye. Abayobozi ba bariya bapadiri bahamwe no gufasha abapadiri mu cyaha nyuma y’icyo cyaha ( accessory). Gute? Muri cases zose, diyioseze zamenyaga ko abapadri bahohoteraga bariya bana. Akenshi, ubuyobozi bwa diyoseze icyo bwakoze ni uguhindurira bariya bapadiri bakabashyira ahandi cyangwa ubuyobozi bwa diyoseze bukavugana n’imiryango y’abo bana hagamijwe ko babikira ibanga abo bapadiri. Ni ukuvuga ko diyoseze/Kiliziya Gatulika yagize uruhare muri biriya byaha by’ihohotera rya bariya bana. Kuba Papa yarasabye imbabazi kuri biriya byaha byo birumvikana.
Mu kwanzura:
Nta theory n‘imwe izwi mu mategeko ( mpanabyaha cyangwa mbonezamubano), ethics, morality cyangwa criminal justice yashingirwaho kubwira Kiliziya Gatulika gusaba imbabazi ku cyaha cya jenoside. Kuba Papa yarasabye imbabazi ku byaha byakozwe na bamwe mu bapadiri ku bana muri Amerika n’u Burayi, ntaho bihuriye na case ya “jenoside” ivugwa mu Rwanda. Nanone, Leta ya Kagame iravanga amasaka n’amasakaramentu.


text:
Imyaka 120 irashize uyu muti utangiye gukoreshwa.Hari mu 1899 ubwo laboratoire yitwa BAYER yawushyiraga ku isoko.Na n’ubu ukomeje kwitabirwa na benshi.Impamvu si iyindi, ni uko bishoboka ko ibinini bya aspirine birinda indwara zitari nke.
Umuntu agira umuriro mwinshi(fièvre),ikinini cya aspirine kikawuzimya mu kanya gato.Icyo abenshi bawukundira ni uko urinda amaraso gufatana(anti-coagulant)bityo ukoroshya itembera ryayo(circulation sanguine).
N’ubwo uwo muti ufite nanone ingaruka mbi(effets indésirables) nko kuribwa mu gifu(gastrite)no kubabara mu nda(douleurs abdominales),ngo ushobora kugabanya ibyago byo kwandura kanseri y’umura(cancer du colon)no kuba wakwicwa n’indwara z’umutima(attaque cardiaque) cyangwa umuzamuko w’amaraso(hypertension).
Felix Hoffmann(Umudage)wayivumbuye mu 1894,byamusabye imyaka 5 kugira ngo yemeze BAYER yakoreraga,ko umuti we uvura koko. Yabanje kuwukoresha kuri se we umubyara,nuko abandi baganga baboneraho.Kuva muri 2008,uwo muti ukwira ku isi yose ukorewe 85% muri Espagne(Langreo)na 15% mu Budage no mu Bufaransa(ASPIRINE du RHONE).
Kuba Ishami ryita ku Buzima ku Isi yose (OMS)rishyira uyu muti mu rwego rw’imiti y’ibanze(médicaments essentiels) ngo umuntu yafata ku mugoroba kugira ngo amaraso atembere neza mu ijoro,bituma intambara ibica bigacika hagati ya ASPIRIN BAYER na ASPIRINE DU RHONE ngo hazemezwe nyir’ibitangaza.
Nyamara ahubwo icyari gikwiye ni ugushyira imbere ibitangaza ukora mu mubiri aho kwita bikabije ku byo ukora mu mifuka ya ba nyirawo kubera ufatwa na benshi ku isi,cyane cyane abagore batwite.
Source: Doctissimo
By Protogène BUTERA


text:
Chandelier Ubu buhanzi - ikintu cyubuhanzi gifite amatara. Icyumba cyagutse gifite igisenge cyibisobanuro bigoye, nkibicu bya cumulus. Chandelier ihuye n'umwanya, itembera neza kuva kurukuta rw'imbere kugera ku gisenge. Amababi ya kristal na cyera ya emamel ifatanije no kugororwa kwa elastike ya tebes yoroheje ikora ishusho yumwenda uguruka kwisi. Ubwinshi bwumucyo na zahabu yaka inyoni ziguruka zitera ibyagutse nibyishimo.
Izina ry'umushinga : Bridal Veil, Izina ryabashushanya : Victor A. Syrnev, Izina ry'abakiriya : Uvelirnyi Dom VICTOR.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
INYIGISHO YO KU MUNSI MUKURU W’UMUTIMA MUTAGATIFU WA YEZU
(Ku wa 5 ukurikira icyumweru cy’ Isakaramentu Ritagatifu)
AMASOMO: Ez 34, 11-16 Zab 23 (22)
Rm 5, 5-11
Lk 15, 3-7
Bana b’Imana tugeze ku munsi mukuru w’umutima mutagatifu wa Yezu. Ni umunsi udasanzwe kuko n’ubwo ihimbazwa ryawo ryaje hashize igihe kirekire Kiliziya iriho, dore ko watangiye guhimbazwa nyuma y’aho umubikira w’umuvizitandine, Marigarita Mariya Alakoke abonekewe agahishurirwa ko umutima wa Yezu wuzuye urukundo rudashobora kwihanganira kutamenyeshwa abantu kandi ibi bikaba bigomba kumunyuraho kugira ngo abo bantu boye kugwa mu manga yo korama. Mu mabonekerwa atatu akomeye uyu mubikira yagize mu 1673, 1674 no 1675 niho Yezu yamugaragarije ko ntacyo atakoreye abantu ariko bo bakamwitura inabi no kutita kubyo abasaba. Yamusabye kubwira abantu kumugarukira bahazwa uko bikwiye cyane cyane ku wa gatanu wa mbere wa buri kwezi, bakifatanya na we mu bubabare yagiriye I Gethsemani ku wa kane nimugoroba no guhimbaza umunsi w’Umutima Mutagatifu bityo bakubaha uwo Mutima kandi bakitura urukundo batamugaragarije muri Ukaristiya yabasigiye ngo ibabere ikimenyetso cy’urukundo ruhebuje yabakunze.
Uyu munsi rero uduhishurira mu by’ukuri Yezu uwo ari we. Kuvuga umutima ni ukuvuga nyirawo. Ikivuye mu mutima kigaragaza umuntu uwo ari we mu by’ukuri . Mu Rwanda iyo umuntu akoze ibibi birenze cyangwa se akitwara nabi yabigambiriye bavuga ko atagira umutima. Si uko adafite umutima ahubwo n’ubwo ibikorwa bibi nabyo biva mu mutima iyo umuntu yabyimitsemo (Mk 7,21-23), ntibyitirirwa umutima kuko umutima usharazemo amategeko y’Imana (Reba Yr 31, 33b,). Ahubwo iyo agize neza cyangwa akitwara neza ku buryo abantu babitangarira bavuga ko ari “umuntu w’umutima”, afite umutima. Mu by’ukuri umutima ni icyicaro cy’ubumuntu aho muntu aganirira n’Imana akanaganira nawe ubwe ndetse akaganira n’abandi bigatera amahoro n’ibyishimo ku bantu bose bamuzi cyangwa bamwumva. Imana ni urukundo, mu mateka yo gucungurwa kwa muntu ntiyahwemye kwerekana urukundo rwayo ruhebuje: Kurema no kwita ku byo yaremye. Ni nayo mpamvu amasomo Kiliziya yaduteguriye agereranya Imana n’“umushumba mwiza” udashobora kutita ku ntama ze kuko afite umutima kandi akaba yikorera atameze nk’umucanshuro. Atandukanye n’abandi bashumba dore ko Kristu waduhishuriye Imana Data yanadupfiriye kandi twari abanyabyaha (Rm 5, 8).
Ezekiyeli atubwiye ko muri Israheri hari abitwa abashumba ariko bakiragira cyangwa bagaharanira inyungu zabo nk’uko no mu bihe byacu ariko bimeze. Usanga abahawe kuyobora abandi , abenshi batabigirana urukundo ahubwo bakiragira cyangwa se bagaharanira kungukira no gukirira ku bo bari bashinzwe kwitaho. Ni nayo mpamvu Nyagasani ahishura ko aziragirira intama ze kandi ntashobora kutita ku ntama ze kuko zimuri ku mutima. Abo bashumba ni babi kuko bari bizewe hanyuma bagatenguha nyir’intama. Agiye kuzibambura aziragire akurikije ubutabera ni ukuvuga ahe buri ntama ikiyikwiye harimo no kuziragirira ubwe cyangwa se kuzibonera umushumba uhuje n’umutima we nk’uko abyivugira mu mirongo ikurikiraho muri iki gitabo cya Ezekiyeli. Abo bashumba babi bazabibazwa n’Imana. Twibuke ko abo bashumba ari twebwe kuko twashinzwe imirimo inyuranye bitewe n’abo turi bo n’aho turi. Haba muri Kiliziya, mu gihugu n’ahandi. Muri Kiliziya ,umuntu wese wabatijwe yahawe ubutumwa kuko yabaye umusaseridoti (Umuntu ushobora gutura umutima ,ubwenge, umubiri , mbese ibye byose ho ituro rinogeye Imana), umuhanuzi (Umuntu uburira abantu akoresheje imibereho ye ya buri munsi akabereka ko turi abagenzi muri iyi si kandi akavuga cyangwa agakora byose mu izina ry’Imana) n’umwami (Wa wundi uyobora mbere na mbere ubuzima bwe aheza abandi bakamureberaho). Twibuke kandi ko Kiliziya ifite inshingano zo kwigisha gutagatifuza no kuyobora ubushyo bw’Imana. Uyirimo wese bimuha ubwo butumwa, noneho byagera kubahabwa inshingano zinyuranye zo kuyobora muri Kiliziya bikaba akarusho kuko uwahawe byinshi azabazwa byinshi.
Nk’uko muri Israheli, umwami yabaga ari uwashyizweho n’Imana akanayobora mu izina ry’Imana kandi uyu muryango ukaba wari icyitegererezo cy’amahanga yose no mu bihugu. Ubuyobozi buturuka ku Mana igihe bushakira gusa ibyiza abaturage bose (Rm 13, 1-3). Mu nzego zose guhera ku z’ikirenga kugera ku z’ibanze bose twabagereranya n’abashumba Imana yahaye kuyobora abantu bayo: Abashyiraho amategeko bagomba kureba inyungu z’abo bahagarariye muri rusange iyo bitabaye ibyo bagatora itegeko bazi neza ko bireba bo ubwabo cyangwa se hari izindi mbaraga ziri inyuma y’iryo tora baba babaye abashumba babi. Abubahiriza amategeko cyangwa abayobozi nabo ni uko niba bashyira mu bikorwa ibyo umutimanama wabo ubabwira ko bibangamiye rubanda baba ari abashumba babi. Abashyira mu bikorwa ubutabera bo ni agahomamunwa igihe bavuga ko batanga ubutabera mu bantu kandi bazi ko babarenganya kubera inyungu zabo bwite cyangwa igitsure cy’ababaruta nabo baba babaye abashumba babi. Muri iyi si hanagaragara kandi ingesho mbi y’abantu bakorera ku jisho nk’abacanshuro (Mercenaires) bagashaka gushimwa kandi batakoze uko bikwiye. Ni akaga gakomeye kuko iyi si idashobora gutera imbere. Ikibabaza ni uko harimo benshi b’abakristu kandi ubasanga mu nzego zose z’ubuzima.
Urukundo rw’Imana rurigaragaza ( soma witonze ibitabo by’abahanuzi Hozeya na Ezekiyeli ); urubavu rwa Yezu rwavuyemo amaraso n’amazi bishushanya ubuzima na Roho Mutagatifu duhabwa ku buntu. Ivanjili itubwiye ko umushumba mwiza ashakashaka intama n’iyo yaba imwe, yayibona akayiterera ku bitugu yishimye, agakoranya inshuti ze bagakora umunsi mukuru. Gusiga izindi ku gasozi si uko atazikunda ahubwo ni ukubera urukundo akunda buri imwe muri zo akumva ntayazimira ngo ihere. Bavandimwe izo ntama nazo ni twebwe twese, kuko ibyo dutunze n’uko tubayeho tubikesha ubuntu bw’Imana. Dufite inshingano zo kubaho no kubikoresha neza nk’uko Imana ibishaka dore ko umutimanama wacu uhora ubitwibutsa. Turi ubushyo yiragiriye kandi arifuza ko nta numwe wazimira ahubwo n’uwatannye yagaruka mu nzira nziza kuko bishimisha Imana, abamalayika n’abatagatifu . Niba turi mu nzira iboneye nitwitonde tutagwa,duhore tunogera Yezu Umushumba mwiza no kumufasha kubona izazimiye kuko twese tuzatumirwa tukishimira mu muryango w’abana b’Imana.
Bavandimwe uyu munsi udusigire gushima no guhinduka kuko twabonye kandi dushaka gukomeza gutangarira urukundo rwahebuje rw’Imana rwagaragajwe na Yezu Kristu ku buryo bwuzuye: uko ndi kose mfite agaciro mu maso y’Imana. Kumenya ko ndi umunyabyaha n’ibyaha byanjye bikaba biremereza umusaraba w’umukunzi wanjye, ni intambwe ya mbere yo guhinduka. Kubyicuza no kugarukira Imana ni indi ntambwe ya ngombwa. Kudakora ibinyuranyije n’umutimanama wanjye no kudakorera ijisho ni ubutwari kandi byagombye kuba ibya buri wese. Igihe tubuze urukundo niturusabe nyirarwo tumwizeye kuko rwabuganijwe mu mitima yacu na Roho Mutagatifu twahawe kandi ntacyo twasaba ngo tukibure kuko twishingiwe kibyeyi. Hari abantu batakigira urukundo kubera ibyo banyuzemo cyangwa abo bahuye nabo bakabahemukira bikomeye ariko Yezu niwe rugero n’icyitegererezo, nitumuhange amaso kuko umutima we warababaye cyane ukomeretswa n’ibyaha byacu dore ko yapfiriye indashima n’abakomeza kwirengagiza urwo rukundo nyamara uwo mutima ugakomeza kuvirirana urukundo. Umunsi mwiza ku bakristu bisunze Umutima Mutagatifu wa Yezu no ku bantu bose kuko Yezu ntawe adakunda.
Padiri Innocent TUYISENGE/Paruwasi ya Kinunu


text:
Banyarwanda, Banyarwandakazi, nshuti namwe Baturanyi b’u Rwanda,
I. UYU MWAKA W’2013 DUSIZE INYUMA .
A.Waranzwe ahanini n’impagarara zenyegezwaga n’ubutegetsi bwubakiye ku kinyoma, iterabwoba, n’ukwikubira ibyiza by’igihugu, bwa Paul Kagame na FPR ye :
(1)Mu rwego mpuzamahanga , Paul Kagame yiteranyije n’ibihugu bituranyi ashoza intambara z’Umutwe yiremeye wiyise M23 waje guhagurukirwa n’amahanga, ugakubitwa incuro ariko ugasiga uhitanye inzirakarengane nyinshi, ukomerekeje abatagira ingano, kandi wangije ibikorwa byinshi by’iterambere mu burasirazuba bwa Kongo. Paul Kagame kandi yiteranyije n’igihugu cya Tanzaniya ubwo yahigiraga umukuru wacyo ko azamutega umutego akamunihura . Ibyo bikorwa byombi n’ibindi binyuranye byahungabanyije umutekano w’Abanyarwanda n’Abanyamahanga byagaragaje ko FPR ikomeje gukora nk’umutwe w’iterabwoba wari ukwiye kongerwa ku rutonde rw’indi mitwe nk’iyo ihigwa kandi igomba guseswa n’ingufu z’amahanga yifatanyije. Ibyo kandi byatumwe ubutegetsi bwa Paul Kagame bukomeza guhabwa akato n’amahanga ndetse ibihugu byinshi bikaba byarakomeje icyemezo cyo kwima u Rwanda inkunga, bityo ubukungu bw’igihugu bukaba bwaratangiye kuhababarira bikomeye . Ibyo bikaba bigaragaza ubushobozi buke cyane(incompétence) bwa FPR mu guhagararira igihugu mu ruhando rw’amahanga.
(2)Mu gihugu imbere , Agatsiko kayoboye FPR kashyize imbere politiki mbisha zivangura Abanyarwanda zikanabateranya mu buryo bwinshi hashingiwe ku bwoko :
*Kwanga gufasha abanyeshuri b’Abahutu n’ab’Abatutsi b’intamenyekana bakanga gufashwa na Leta bimwa buruse cyangwa inguzanyo byatumye abana ba rubanda rugufi bahagarika amasomo yabo bityo bagahinduka inzererezi batabishaka. Ubu bari mu gahinda katavugwa kandi barangije kwakira mu mitima yabo ko basa n’abatagira igihugu kibitayeho.
*Kwiba urubyiruko rukinjizwa mu gisirikari cya M23 ku kingufu kandi abenshi bakagwa ku rugamba, ababyeyi ntibanabimenyeshwe, byerekanye ko nta gahunda n’imwe nzima FPR ifitiye urubyiruko rw’u Rwanda kandi ko ubuzima bwarwo nta kandi gaciro bufite uretse kurushora mu ntambara rutikirizwamo hagamijwe inyugu ntindi z’Agatsiko kari ku butegetsi konyine, zishingiye ku busahuzi bw’amabuye y’agaciro Kongo.
*Gukomeza gukenesha Abarimu no kubatindahaza byerekanye ko FPR idashaka ISHURI rijijura, kandi ko nta mwanya abajijutse bafite mu gihugu kugira ngo batabangamira politiki yayo ya « humirizankuyobore » ikomeje gusenya igihugu ku buryo bugaragara.
*Politiki ruvumwa ya « Ndi umunyarwanda » igamije gucisha bugufi Abahutu bose muri rusange no kubahatira gusaba imbabazi z’ibyaha benshi muri bo batakoze yerekanye ko FPR yiyemeje bidasubirwaho kubakira ku murongo w’irondakoko n’ihonyorabwoko ifata igice kimwe cy’Abanyarwanda bo mu bwoko bw’Abahutunk’Abanzi b’igihugu(Adui, Ibipinga). Ibyo bikaba bidakwiye kwihanganirwa n’Abenegihugu bashyira mu gaciro kandi bumva bakomeye ku burenganzira bwabo.
*Uyu mwaka w’2013 waranzwe nanone n’imanza z ‘Abanyapolitiki banyuranye , zirimo urwa Victoire Ingabire wakatiwe igifungo cy’imyaka 15 mu rwego rw’ibihano bya « munyumvishirize » FPR ifitemo uburambe. Izo manza z’urukozasoni zatweretse bidasubirwaho ko Paul Kagame n’Agatsiko ke bafata Abanyarwanda nk’abagaragu babo, mbese nko mu gihe cy’ingoma ya cyami na gihake, bityo bakaba bumva ko ubutegetsi ari akarima kabo barazwe na basekuru . Ibi bikaba bisobanuye ko abateganya gukora politiki yo kuvana abanyarwanda kuri iyi « ngoyi ivuguruye » bagomba GUHANGA indi nzira nshya idasenya igihugu ariko ikivuna « Abakoloni bashya » bibumbiye mu buyobozi bw’umutwe wa FPR-Inkotanyi.
Ibi byose bikaba bigaragaza ubushobozi buke bwa Paul Kagame n’Agatsiko ke mu kuyobora igihugu cy’u Rwanda , mu buryo bujyane n’ikinyejana tugezemo. Ahari bo bibwira ko tukiri mu mwaka w’1800 !
B.Uyu mwaka w’2013 ntiwaranzwe gusa n’ibikorwa by’urucantege hari n’ibindi twakwishimira :
Opozisiyo yungutse amaraso mashya, andi mashyaka ya politiki yarashinzwe, harimo n’ISHEMA RY’U RWANDA ryabonye izuba ku italiki ya 28 Mutarama 2013, ku munsi ngarukamwaka wa Demokarasi. Ntawahakana uruhare iri shyaka ryagize muri ibi bikorwa bikurikira :
(1)Kurwanya umuco mubi w’ubwiru muri politiki no gushyigikira ko amashyaka ya politiki ajya ahagaragara akabwira Abanyarwanda gahunda nziza abateganyiriza.
(2)Guteza imbere umuco mwiza wo kujya impaka zubaka (Débat contradictoire) , abantu batagombye kurebana ay’ingwe kubera ko badahuje ibitekerezo.
(3)Guhugura Abanyarwanda mu kubereka neza imirongo ibiri politiki y’u Rwanda yubakiyeho kuva mu ntangiriro kugeza ubu : Hari umurongo wa LUNARI ukurikirwa n’abumva ko ubutegetsi ari akarima kabo rubanda ikaba abagaragu babo : Uyu murongo niwo FPR irimo. Hakaba n’umurongo wa PARMEHUTU wakomeje kwemeza ko isoko y’ubutegetsi itari mu biganza by’umuntu umwe n’umuryango we, ko ahubwo ISHINGIRO ry’ubutegetsi(légitimité) riri mu maboko ya rubanda nk’uko ingingo ya kabiri(art.2) y’ itegekonshinga rya repubulika y’u Rwanda(2003) ibyemeza kugeza ubu ariko ikaba idakurikizwa na Paul Kagame n’Agatsiko ke. Rubanda ikaba ariyo ifite uburenganzira budakumirwa bwo kwihitiramo abayiyobora binyuze mu matora adafifitse , atari nk’amwe y’urukozasoni FPR ihora ikoresha (Tora aha!) igamije kubeshya amahanga.
II. UMWAKA MUSHYA W’2014 TURAWUTEGANYAMO BYINSHI
Mu rwego rw’Ishyaka ISHEMA tugiye guha ireme ibitekerezo byacu bya politiki izazana impinduka yihuse mu gihugu cyacu . Iyo mpinduka izaba ishingiye ku ngufu z’ubushake n’ukwiyemeza kw’ABATARIPFANA barambiwe akarengane n’ihagarikamutima rituruka ku iterabwoba bahozwaho n’abambari ba Paul Kagame n’Agatsiko ke.
1. Kuva taliki ya 7 kugera ku ya 9 Gashyantare 2014, Kongere y’Ishyaka izateranira i Paris ifate ibyemezo kubibazo bikomeye birimo :
*« Stratégies » nshya z’Ishyaka Ishema
*Gahunda yo gukorera politiki mu Rwanda
*Amatora yo mu 2017
2.Tuzagaba ibitero simusiga mu rwego rw’itangazamakuru no mu mibanire n’ibihugu by’amahanga(diplômatie) :
Igitero cy’itangazamakuru kizaba kigamije gukura abanyarwanda bari mu gihugu mu bwigunge bashyizwemo na politiki y’iyozabwonko FPR ihora ishyize imbere mu gukata imiyoboro ya interneti hagamijwe kubangamira Abanyarwanda ngo batamenya amakuru anyuranye ahita mu bitangazamakuru bikorera hanze y’u Rwanda. Tuzanyura mu nzira zose zishoboka kugira ngo buri munyarwanda ubyifuza amenye ibitekerezo byacu, abijore,abikosore, abikunde , abigire ibye.
Igitero cy’ububanyinamahanga kizaba kigamije gukomeza gusobanura ibibazo bikomereye Abanyarwanda biturutse ku butegetsi bunaniwe bwa FPR no kumenyekanisha umushinga dufite wo kubusimbura, hashyizwe imbere inyungu rusange z’Abanyarwanda n’umutekano w’Akarere k’ibiyaga bigari.
III.TWIFURIJE ABANYARWANDA BOSE :
(1)Kuba Abataripfana , bagatinyuka gusohoka mu mwobo bakiyemeza guharanira uburenganzira bwabo bukomeje guhonyorwa na FPR-Inkotanyi.
(2)Kwemera ko bifitemo ubushobozi bwo kwanga ingoma y’igitugu no kuzana impinduka nziza batagombye kwitabaza inzira y’intambara isesa amaraso igasenya igihugu.
(3)Guhora bibuka ko « nta wundi ubibabereyemo », ko « urugamba rwo kwigarurira ISHEMA » banyazwe n’ubutegetsi busa cyane n’ubwa gihake, isaba umuganda ugaragara wa buri wese.
(4)Twifurije buri wese umugisha utagabanyije n’amahirwe yo kugira uruhare ku byiza by’igihugu, nta pfunwe, nta bwoba, nta ndishyi ku mutima.
« UMWAKA W’ISHEMA » ni uyu wa 2014 : ni uwanyu , ntimukemere ko hagira uwubiba.
Mbahaye umugisha wa Kibyeyi.
Padiri Thomas Nahimana,
Umunyamabanga mukuru w’Ishema Party.


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ibyigisho byerekeye ku guhindurunya ibyokurya
Ni ifuti gutekereza yuko imbaraga z’imihore y’umubiri ziterwa no kurya inyama. Umubiri ubasha guhabwa ibyo ukeneye neza kumtaho, kandi ukarushaho kugira amagara akomeye cyane umuntu ataziriye.IZI2 170.2
Ibyokurya by’impeke, hamwe n’amatunda n’ububemba, n’imboga, birimo ibyokurya byose bikwiriye bituma amaraso aba meza. Ibyo bitunga umubiri rero ntibibasha kuboneka cyane mu nyama. Iyaba kurya inyama byarabaye ikintu cy’ingenzi ku buzima no ku mbaraga, inyama ziba zarashyizwe mu byokurya byahawe umuntu mbere na mbere.IZI2 170.3
Igihe abarya inyama baziretse, kenshi biyumvamo intege nkeya, bakabura imbaraga. Abenshi bogagiza ibyo, bahamya yuko inyama ari ibyokurya by’ingenzi; ariko impamvu ni uko ibyokurya by’ubwo bwoko bikangura imbaraga, kuko bihindisha amaraso umuriro kandi bigatera imitsi yumva kwikanga, babibura bakagira intege nke. Bamwe birabakomerera kureka kurya inyama nk’uko bikomerera umusinzi kureka umusa w’inzoga, ariko icyarushaho kubabera cyiza ni uguhindura. Igihe inyama ziretswe, mu kigwi cyazo hakwiriye kujya ibyokurya by’amoko y’impeke, ububemba, imboga, n’amatunda, bibasha gutunga umubiri kandi bikaryoha. Ibyo bikwiriye cyane cyane abanyantege nke, cyangwa abaremerewe n’imirimo idahagarikwa. 16 MH316;IZI2 170.4
Cyane cyane ahantu inyama zitari ibyokurya by’ingenzi, guteka neza bikwiriye kuba ikintu cy’ingenzi. Hakwiriye kubaho ibintu biteguwe mu kigwi cy’inyama, kandi ibyo bijya mu kigwi cy’inyama bikwiriye gutegurwa neza, kugira ngo inyama ze kwifuzwa. 17 CD 384;IZI2 171.1
Nziranye n’ab’ingo baretse kurya inyama barahindura barya ibyokurya bya gikene. Ibyokurya byabo babitetse nabi cyane bigatuma igifu kibizinukwa, kandi abo bambwiye yuko ubugorozi bw’umuzemuke batashobokanye na bwo. Bambwiye yuko bagabanutse imbaraga z’umubiri. Ibyokurya bikwiriye gutegurwa mu buryo bworoheje nyamara bwiza butera umuntu ipfa. 182T 63;IZI2 171.2
Uwiteka agira itorero ryasigaye inama yo kureka kurya inyama, kunywa icyayi, ikawa, n’ibindi byokurya byonona umubiri ku bwo kurigirira neza. Hariho ibindi bintu byinshi bikwiriye ubuzima buzira umuze kandi byiza tubasha gusimbuza ibyo.IZI2 171.3
Kurya inyama bizashira mu bategereje kuza k’Umwami; inyama zizareka kuba mu mugabane w’ibyokurya byabo. Dukwiriye kujva dutekereza iherezo ry’ibyo, maze tugahirimbanira kubyitaho dukomeje. 19CD 380, 381;IZI2 171.4
Imbaraga z’ubwenge n’iz’umutima n’iz’umubiri bigabanurwa no guhora urya inyama. Kurya inyama byonona umubiri, byijimisha ubwenge, kandi bikagabanura ubwenge bwo kumenya ibyiza n’ibibi. Bavandimwe, turababwira tuti: Ubugingo bwanyu buzabona amahirwe menshi cyane, nimureka kurya inyama. 202T 64.IZI2 171.5


text:
Mu gihe Igihugu cy’u Rwanda gikomeje guhangana n’igwingira ndetse ni umubare w’abana bajya mu mirire mibi nk’ikibazo kibugarije, mu karere ka Rutsiro haravugwa ikibazo cyo kumara amezi 6 Akarere kadatanga ifu y’igikoma ni amata agenerwa Amarerero bikagira uruhare mu izamuka ry’imibare y’abana bagwingira. Ubuyobozi bw’Akarere buvuga ko ifu imaze ibyumweru bibiri yaratangiye gutangwa ndetse ni amagi yo gufasha aba bana bo mu ma rerero.
Kugeza uyu munsi 44,4% by’abana bo mu karere ka Rutsiro baragwingiye, ndetse Imibare y’Ikigo cy’Igihugu cy’Ibarurisha mibare igaragaza ko aka karere kaza mu myanya itatu y’imbere mu Rwanda ifite abaturage bakennye.
Amakuru agera kuri Rwandanews24 avuga ko impamvu nyamukuru Amata n’igikoma byo mu marerero byatinze gutangwa, ku buryo mu mwaka w’ingengo y’imari ya Leta amezi yihiritse ari 6 bitaratangwa byadindiriye mu mitangire y’amasoko.
Muri ayo mezi yose ashize kuva ku itariki ya 01 Nyakanga 2021 nk’itariki umwaka w’ingengo y’imari ya Leta utangiriraho ababyeyi birwanaho bakoresheje ubushobozi buke bafite ngo abana babashe kwiga neza no kubona indyo yuzuye ngo hagabanywe igwingira n’imirire mibi mu bana, ariko ibyo Akarere kagomba amarerero kakaba karatinze ku bishyira mu ngiro.
Bamwe mu baturage bafite amarerero yo mu ngo bo mu murenge wa Nyabirasi, Akarere ka Rutsiro batangarije Rwandanews24 ko bamenyesheje akarere ikibazo cyo kuba hari bamwe mu bana batacyitabira gahunda y’Irerero kubera bari baramenyereye guhabwa Igikoma ni amata bakabibura, akarere kakirenza ingohe amezi akaba yihiritse ari atatu batarabasha kubibona.
Niyitegeka Eugenie, uhagarariye Irerero Akeza ryo mu mudugudu wa Kasonga, Akagari ka Terimbere, umurenge wa Nyabirasi avuga ko Irerero ryatangiye haza abana bake, bibasaba ko begera ababyeyi bafite abana birirwaga mu mihanda bakaza kwiga
Ati “Mbere twabonaga Ifu y’Igikoma ni amata bitangwa ni akarere binadufasha mu gukurura ababyeyi bari bafite abana birirwa mu muhanda nabo bakaza kwiga, ariko tumaze amezi atatu twaraganiriye n’ubuyobozi ibyo byose ntana kimwe kirabasha kugera ku irerero, bikaba byaratumye umubare w’abana waragabanyutse ku buryo bugaragara.”
Niyitegeka avuga ko ababyeyi barerera mu irerero AKEZA harimo bamwe badafite ubushobozi bwo kubona ibyo basabwa ngo abana babashe kubona Igikoma n’indyo yuzuye.
Niyitegeka asaba Ubuyobozi bw’Akarere kuba bwaboherereza Ifu y’Igikoma n’Amata ngo bibashe kubunganira mu bushobozi buke ababyeyi bishakamo.
Murekatete Triphose, Umuyobozi w’Akarere ka Rutsiro avuga ko amata amaze igihe yarabonetse ndetse hatanzwe ni amagi mu marerero, bishoboka ko hari amarerero byaba bitarageramo.
Ati “Mu byumweru bibiri bitambutse ibifasha abana bo mu marerero birimo amata ni amagi byatangiye gutangwa ndetse ni aho bitaragera hose bizahagera vuba kuko ari gahunda ya Leta kandi ihari igomba kubahirizwa.”
Mu karere ka Rutsiro habarurwa ama rereo asaga 1,355 arererwamo abana ibihumbi 33,815. Ni mu gihe mu murenge wa Nyabirasi habarurwa amarerero 140 arimo abana 4,013.


text:
Abaturage bo mu Midugudu itandukanye y’ Umurenge wa Huye barashimira Umukuru w’Igihugu ko yabagejejeho ibikorwaremezo birimo amazi, bakaba bararuhutse gutererana umusozi ijerekani y’amazi bavomaga mu ntera igera ku bilometero 8 uvuye mu gishanga ujya mu mpinga nk’uko babibwiye Rwandanews24.
Bamwe mu baganiriye na Rwandanews24 bavuga ko ubu umwanya batakazaga bajya mu gishanga kuvoma basigaye bawukoramo ibindi kuko amazi yabegereye.
Kambanda ni Umuturage wo mu Mudugudu wa Kubutare, Akagali ka Rukira agira ati: “Mbere tutarabona amazi twari dufite ibibazo byinshi duterwa no kutagira amazi. Abana bacu birirwaga mu mibande bakina n’imisundwe bagiye kuvoma, bakazana ibiziba kubera ko ivomo ryo mu gishanga ari rimwe kandi tukarihuriraho n’abo mu tugali tw’iyindi Mirenge.
Kambanda akomeza avuga ko abana bari batari bakiga kubera ikibazo cy’amazi. Ivomo ryo mu gishanga cya Nyabitare rihuriraho abaturage bo mu Murenge wa Mbazi, Akagali ka Kabuga, Akagali ka Rukira mu Midugudu ya Nyanza, Kubutare n’ abo mu Mudugudu wa Gitwa.
Umugore witwa Mukandanga uri mu kigero cy’imyaka 65 y’amavuko utuye mu Mudugudu wa Gitwa we agira ati: “Gusaza bugubugu nabitewe no kuzamukana ibido y’amazi mu gishanga cya Rwakabunga ku iriba rya Nyirangorore kuko ni kure kandi nahazamukaga mpetse n’umwana. Urumva kuzanuka umusozi urugendo rurwngeje kilometero 5, urumva ko umuntu ahita asaza vuba. Ndashimira Perezida wacu Paul Kagame ko ngiye kugira amasaziro meza kuko amazi yaranyegereye nta mvune nterwa no kutagira amazi hafi mfite.”
Nyiraminani atuye mu Mudugudu w’ Agasharu. Aganira na Rwandanews24 yagize ati: “Akagali ka Rukira nta muntu wakumva avuga ko tutaruhutse imvune zo kwirirwa duhiga aho twakura amazi. Aha mu Agasharu twavomaga Nyirangorore ndetse hari n’abavomaga Nyabitare mu gishanga gihuza Umurenge wa Huye n’uwa Mbazi. Twari twararenganye, ariko ubu n’iyo uhuye n’umuntu ubona afite isura y’abantu kubera ko dusigaye dukaraba.”
Nyiraminani abajijwe uko abona ubuzima babayemo ubu n’ubwo babagammo mu myaka yashize, yagize ati: “Ndakuze kuko ndengeje imyaka mirongo 60 y’amavuko, kandi mvuka inaha muri Huye. Rero urumva ko ibyaho mbizi byose kuko ni naho nashatse. Kuva ndi umwangavu kugera mfite imyaka 55 twavomaga kuri kano zo mu gishanga no mu migende, kuri kano twahavomaga amazi yo kunywa ayo gukoresha ibindi tukavoma ibishanga. Urumva ko ubwo buzima ntawabugereranya kuko nta mahuriro rwose.”
Kuba hari ibice by’Imirenge itandukanye abaturage bataragerwaho n’amazi meza, Ubuyobozi bw’ Akarere ka Huye buvuga ko bashonje bahishiwe kuko muri gahunda y’Icyerekezo 2024 u Rwanda rwihaye intego ko abaturage batuye mu cyaro bazaba bafite amazi meza mu ntera ya metero 500 na metero 200 ku batuye mu Mujyi nk’uko Umuyobozi w’ Aka karere Bwana Sebutege Ange yabitangaje.


text:
Ntangiye ndamutsa Abanyarwanda muri rusange kandi mbifurije amahoro aturuka ku Mana. Uyu munsi mu bwigenge ntayega bwa kiremwamuntu, mu bwisanzure bw’umunyagihugu cyigenga, no mu burenganzira mpabwa n’amategeko, ndagirango nsubize bimwe mu bibazo nagiye mbazwa ,nuko mbonereho no kugira icyo mvuga no kubindi Abanyarwanda bibaza muri iki gihe .Mbere yo gutanga igisubizo cyanjye ariko, mbona ko ari byiza kwibutsa mbere na mbere ko tugomba kuzirikana ko u Rwanda ari igihugu cyigenga, ko ari Repubulika kandi ko tugomba kuyibumbatira kugirango buri munyarwanda abeho mu mudendezo.
Hashize imyaka isaga makumyabiri amateka y’igihugu cyacu (Repubulika y’u Rwanda) ajemo kidobya igambiriye kuyagoreka no kujijisha abanyarwanda. Ibyobikaba byaratangiranye n’urugamba rwiswe urwa FPRI nkotanyi. Tutavuze byinshi kuri urwo rugamba, reka gusa twibutse ko rwaranzwe cyane no gukoresha ikinyoma ku buryo abarwitabiriye ku ikubitiro, batigeze basobanukirwa. Ibyo babwiwe sibyo babonye ; yewe n’ibyo babibye ubu bababajwe n’uko atari byo basarura. Muri iyi minsi, ib’intwari bamaze kwitandukanya n’imikorere y’iryo shyaka, bashishikariye kubitangaho ubuhamya. N’ubwo bwose bafatwa nk’abasebanya ariko, bo bagambiriye kugaragaza gusa agahinda batewe n’umutego w’ikinyoma bitabiriye, ndetse bamwe bikaba byarabaviriyemo guhemukira igihugu bakundaga mu bikorwa bimwe na bimwe bidahwitse bagiye bategekwa gukora.
Muri rusange kandi Abanyarwanda benshi bahagaritse umutima bibaza aho u Rwanda ruhagaze mu rwego rw’imiyoborere kandi batewe ipfunwe n’aho rurimo rugana. Ese ruracyari Repubulika yigenga ? Ese rwaba rwaraguzwe n‘ibikomerezwa by’imahanga ? Cyangwa nk’uko bamwe basigaye babyemeza rwabaye ingaruzwamuheto, rukaba burundu akarima k’abantu bake mu nyungu zabo bwite ?
Repubulika n’ubundi bwoko bw’ubutegetsi
Ibi bibazo binyuranye abantu bibaza nanjye njya mbyibaza . Mu buryo bwange rero nkaba mbona aho gukomeza kumera nk’aho byaturenze, ntacyo tubyumvamo, dukwiriye ahubwo kujya twiyibutsa kenshi amahame n’ibisobanuro bigenga inzira zihamye ibihugu byubakiraho icyizere cyabyo kuburyo burambye .
Muri urwo rwego duhereye ku gisobanuro shingiro cy’ijambo, « repubulika » riva mu kilatini « res publica »(chose publique) mu gifaransa, cyangwa (publicthing) mu cyongereza; tugenekereje mu rurimi rw’ikinyarwanda twavugako rivuga « ikintu cya rubanda » mbese « ikintu cya bose ».Mu buryo bw’ubutegetsi (by’umwihariko ibyo mu u Rwanda bita ubuyobozi), igihugu gihitamo kuba Repubulika cyangwa kuba Monarchie.
« Monarchie » byo biva mu kigereki (mono) bivuga (seul) mu gifaransa na (only one) mu cyongereza naho mu kinyarwanda bikavuga wenyine/cyonyine ryiyunze n’ijambo rero « arche »(pouvoir) mugifaransa, (power) mu cyongereza naho mu kinyarwanda bikavuga « ubutegetsi ». Ayo magambo iyo ahuye « monarchie » bivuga mu gifaransa (le pouvoir d’un seul) cyangwa (the power of only one) mu cyongereza.
Mu byukuri rero ubu ni uburyo bwa cyami. (Ubu buryo bukabamo ingeri nyinshi zagoragojwe mu myaka ya za 50, kugeza ubwo u Rwanda rwahisemo kuba Repubulika maze ingoma ya cyami ngo yari imaze imyaka irenga magana ane ikavaho. Muri Repubulika ubusugire bw’igihugu buba buri mu maboko y’abaturage, bashobora guha umuntu bitoreyengo abahagararire. N’ubwo uwo muntu agira abamufasha, abaturage nibo bonyine soko y’amategeko. Ubutegetsi bwite bwa Leta buharanira inyungu za bose, bukubahiriza itegeko rirengera abantu ku giti cyabo, mubwisanzure bwabose kandi nta busumbane.
Binyuranye n’ubwami kuko bwaba ubugendera ku ruhererekane bw’umubyeyi n’umwana, cyangwa aho umwami atorwa, buri gihe ubutegetsi buba buri mu maboko y’umuntu umwe gusa kabone naho yaba ari umwami ukoresha itegekonshinga (monarchie constitutionnelle) kuko ariwe ushyiraho minisitiri w’intebe. Ese gusubira hariya ni ugutera imbere ? Ese bwo byaba, ni kuriya byakorwa ku buryo repubulika yagenda maze n’uwari Perezida ejo akaba ariwe uba umwami nk’uko tubyumva muri iki gihe?
Repubulika rero usanga yegeranye cyane na demokarasi (ubutegetsi bw’abaturage ,buva mu baturage ,bugatangwa n’abaturage bugakorera abaturage). Ariko iyo hatabaye ubushishozi ushobora gusanga Repubulikaitwaweintambike, igahinduka« dictature »(ubutegetsibw’igitugu), bukaba«oligarchie » (ubutegetsi bw’agatsiko) cyangwa se « théocratie » (ubutegetsi buvugako ngo buva ku mana).
Ubutegetsi bw’igitugu n’ubutegetsi bw’agatsiko burasa cyane, kandi bwegeranye rwose n’ubutegetsi buvuga ko buva ku mana kuko bwose buba bugamije kwigarurira burundu igihugu bugakandamiza abaturage ku nyungu za bamwe. Byongeye, ntibutinya no gukoresha ubwicanyi. Bukoresha iterabwoba bushingiye ku gisirikare (armée), ku mitwe yitwaye gisilikare (milice) cyangwa ku bwironde bushingiye ku miryango,ku bwoko, ku idini n’ibindi …
By’umwihariko, ubutegetsi bw’agatsiko usanga bwihishe inyuma y’uburyarya ku buryo utapfa kumenya utegeka kuko haba harimo uduhangange twinshi, ntawumenya neza ahoarenganira n’uwamurenganura ;ntawumenya neza uko inzego zikorana ;buhora buhindagura maze , ntawe urabutswe,bukagenda buhinduka nk’ubwami.
Igiteye ubwoba rero, ari nako ubu bimeze mu Rwanda, ni iyo ubwo butegetsi bumaze kwivanga n’ubundi byagombye kuba bihabanye nka « tyranie » (ubukonde) bugasa n’aho bushyigikiye kandi burengera igice kimwe cy’abaturage. Icyo gihe igitugu kigira abafana bakirengera, maze urenganywa cyangwa ukandamizwa agasigara ameze nkaho ariwe munyamakosa, amategeko aba asigaye ari nka baringa yo gukanga abatibona muri mu kigare. Uburyo bukoreshwa ni ubwa « Démagogie » bugamije kugusha bamwe mu baturage neza ngo bakekeko Leta ikora ibyo rubanda ishaka, nyamara ari ukugirango abategetsi biyambukire ikiraro kigezweho gusa, ubundi ibintu bigakomeza uko bisanzwe. Ibi bikarutwa rero nibura na « Populisme » (Ubutegetsi bw’ikigare) nayo itaboneye ; ariko nangwa nayo kuko icyo gihe ubutegetsi bukora ibyo abaturage basabye kugira ngo babukunde ; ariko bidasobanura ko nabwo buba bukora neza, kuko hari ibyifuzo biba bigarukira gusa mu gihiriri cyangwa mu kigare twakwita « masse » mu gifaransa. Icyo gihe imishinga nyayo izamura igihugu isimbuzwa utntu twa nyirarureshwa tugaragarira rubanda rugufi gusa ; nyamara ushaka gusobanukirwa n’ibikorwa akarushaho kugenda agwa murujijo gusa kuko ibintu biba bikorwa nta cyerekezo gihamye gihari.
U Rwanda ku muteremuko
Muri ibi bihe tugezemo , ngira ngo n’utabona yarumvishe ariko n’utumva nibwirako yaba atagishidikanya ukuntu ikinyoma kimaze kwigaragaza. Kandi burya ngo ibuye ryagaragaye ntiriba rikishe isuka.Mugihe amahanga menshi amaze kwibonerako burya mu Rwanda ishyamba atari ryeru, akamenya amahano yo muri rweru, hatangijwe gahunda zo kurushaho guhuma benshi mu banyarwanda amaso, ngo bibwireko ibintu byose ari byiza. Kandi hatangiye na gahunda yo kubeshya Abanyarwanda ko bo ubwabo bihagije kabone naho n’inkunga y’amahanga itaboneka . Abaturanyi ducana uwaka barabaze,intambara ziratutumba hakurya no hakuno hafi kumipaka yose. Amahanga yandi yitaruye nayo yakuyemo akayo karenge, imfashanyo zararumbye.Gusa turabibutsa ko mu Kinyarwanda umugabo umwe ngo agerwakuri nyina kandi burya n’inkingi imwe ndabarahiye ntigera inzu. N’aho u Rwanda rwagira ubushobozi bukomeyebute, kutabana n’amahanga ntibirufasha na mba kandi ntaho rwakwigeza. Nyamara kubaho ni ukubana naho ubundi …..
Hamaze kugenda haboneka n’ibindi bimenyetso bitoroshye bigaragaza ko u Rwanda ruri mu bihe bibi ; aho amahanga asigaye atinyuka guhagarika umwe mubayobozi bakuru b’ igihugu. Buriya ihagarikwa rya Karenzi, ni uburyo bwo kwerekana ko amatwara y’abayoboye u Rwanda atakijyana n’amahame agenga amahanga : ubutabera, ubwisanzure mu kuvuga icyo umuntu atekereza, uburenganzira ku mutungo bwite, ubwisanzure bw’itangazamakuru, uburenganzira mu matora adafifitse kandi ataziguye n’ibindi…(nibwira ko kugera kuri iyo ntera ariko kugira ijabo bizahesha u Rwanda ijambo mu ruhando rw’ayo mahanga. Ntabwo rwose ari uguhangana nk’uko dukunze kubyumva mu magambo asigaye avugwa kenshi n’abayobozi bagaragaza kunanirwa bidasubirwaho).Ahubwo abategetsibagenda barushaho kubangamira uburenganzira bwa rubanda no kunyuranya n’imiyoborere myiza amahanga ahuriraho.
Ubu havugwa cyane ikibazo cyo guhindura Itegekonshinga. Koko abaturage bafite uburenganzira bwo gukora icyo bashaka mu gihugu cyabo. Ariko na none ntibafite ububasha bwo gukora icyobashaka uko bishakiye kose. Aha rero niho haturuka imbaraga z’itegeko cyangwa ingufu z’amahame agenga uburyo bw’imibanire y’abantu ku buryo n’amahanga adashobora kubirebera gusa atabyamaganye.
Impanuro ya twese
Guhemukira Abanyarwanda, kwishongora no gutuka amahanga birajyana u Rwanda mu icuraburindi risa nk’umwijima rwabayemo mugihe cy’intambara y’inkundura yo ku Rucunshu; benshi bemezako ari nayo ntango igaragara y’amacakubiri n’umwiryane mu Rwanda.Ubumwe n’ubuvandimwe by’Abanyarwanda byaturikiye munda y’ingoma igihe Rutalindwa na mwene se Musinga barasanye bapfa Kalinga.
Dore ihame ritari iryo mu mahanga gusa: ubutegetsi bugomba guherekanywa mu mucyo hakurikijwe gahunda n’amabwiriza asanzwe azwi, kandi yumvikanyweho nta butiriganya no gushaka kujijisha rubanda mu nyungu za bamwe. Uretseko tugifite n’ibindi bibazo byinshi tutarakemura kuva imbaga y’Abanyarwanda yatikira cyanecyane muri 1994, amacakubiri n’umwiryane , uburyarya, ubutiriganya n’ amanyanga biri mu gihugu,(mu bayobozi kimwe no muri rubanda) birahangayikishije, biteye ubwoba, bibuza impunzi gutaha, bigatera rubanda guhunga maze mu kwiheba abantu ntibabashe kubona aho umuti w’ibyo byose uzava.
Burya ngo ntawuca urumureba. Ikintu kitugoye mbere na mbere ni uko ikibazo cy’Abanyarwanda aribo ubwabo bagomba kucyikemurira. Ni byiza ariko biranagoye. Niyo mpamvu harimo impaka nyinshi,kubogama maze buri wese akishyira aheza bikazamo no gutsimbarara, guhangana no guhigana.
Nyamara ariko nanone hari amahirwe tubifitemo. Reka mbigereranye n’ubwandure bw’umubiri simvuze ubwandu si iby’indwara ndimo. Ahubwo twariyanduje ,turasa nabi ,dukeneye kwisukura. Aha rero bizatworohera kuko tudakwiye kujyana ubwambure bwacu hanze.Nimucyo dukarabire iwacu ,abavandimwe basiritane kandi buri wese acye. Umunyamwanda cyane yoza abandi, bajya kumugeraho akitaza ngo batabona ko yahomye.
Ntamwere uturimo, twese twarahemukiranye wenda kuburyo bunyuranye . Ariko twemere tujye hamwe dusubize ubwenge kugihe ;dusubize amaso inyuma dufate intera imwe maze dutangire bundi bushya. Niyo mpamvu rero mbere ya byose dukeneye ibiganiro n’imishyikirano mu mpande zose, tukagena icyerekezo cy’igihugu cyacu twese . Nta kamara,ntawavukanye imbuto,twese turareshya kandi twese turi abagenzi na nyuma y’abariho ubu, hazaza abandi tutagomba gusigira amatongo,n’ibihombo.
Maze rero ngo zitukwamo nkuru. Abo bayobozi nibatubimburire.Nituzongere gucurika no kuvanga ibintu twitwaje ngo ntidusanzwe,ngo baratwanga n’ibindi…Kagame nahagarike vuba biriya byo gukinisha itegekonshinga maze niba koko ashoboye kubohora u Rwanda arukize n’ariya marangamutima ya hato na hato. Ngaho natangize ibihe bishya koko aho Abanyarwanda bose bagomba kumvako itegekonshinga ari ihameshingiro ridakorwaho uko bwije n’uko bukeye. Nonese ubu aho ibintu bigeze yakumva uwakongera kwigisha Abanyarwanda kubyara abana umunani cyangwa cumi ?Hari n’ibindi byinshi bitaremereye cyane nibwirako tudashobora gusubiraho inyuma.Na rubanda rero nireke gutsindwa n’ubwoba ngo bayoboke buka cyangwa buhumyi. Nibamenye uburenganzira bwabo kandi bagaragaze ibyo batishimiye ntagihunga banamagane akarengane bashize amanga.
Mu rwego rw’isi hariibibazo bisa nibyamaze gukemuka bitagomba guteranya abantu.Twamaze kumenya uburyo buboneye bwo kuyobora ibihugu, nibukurikizwe.Tuziko amahanga yose agenda ashaka kujya hamwe, natwe tubigire intego. Nonehoniba twaranamenye uburenganzira bwa muntu nihagira ubivagaho ntitukabishe nk’aho intego yacu yari iyindi.Ahubwo nihagira ubudushishikariza twishime ,aho kumubonamo umuhemu tumugire inshuti .Nonese umuntu yakubwira ngo mugire amahoro mugapfaiki igihe nawe waba uri umunyamahoro.Umunyarugomo niwe ubuza kurwana nawe akurema uruguma.
Umwanzuro
Abanyarwanda dukundane ,twubahane,dufashanye muri byose tuzi neza ko nanyina w’undi abyara umuhungu.Kugira uburenganzira bumwe ,no kureshya imbere y’amategeko ni nkingi ihamye ya Repubulika kandi niyo nzira nyayo ya Demokarasi n’amajyambere arambye.
Gukunda igihugu ni uguteganyiriza ahazaza, ni ugukora imishinga irambye; si ukiwireba no kwikunda.Bityo niduhere kuri bike byamaze kubakwa ,dushyireho natwe ibyo dushoboye byo muri iki gihe tuzi nezako abazaza nyuma bazazana udushya twabo,bagashima ibyo twagezeho,bagakosora bimwe bakurikije imyumvire mishya bazazana kandi bagatangira n’ibindi biturenze tudashobora gusobanukirwa muri iki gihe cyacu.
Inyabutatu nyarwanda ni umwihariko numva ukwiriye no kujya mu byiza bitatse u Rwanda(nge aho kubikuraho nanabigira nyaburanga y’akabanga k’u Rwanda nkabishingana muri UNESCO) mugihe twese dusa,tukavuga ururimi rumwe,tukagira iyobokamana rimwe,mureke tubwubakireho maze koko Gahutu ,Gatwa na Gatutsi mwishyire kandi mwizane mu Rwanda rwacu.
Padiri Athanase MUTARAMBIRWA


text:
Urukundo rurihariye kandi rusaba kumva ndetse no kurwitaho ugira ngo rubeho kandi ruhore ari rwiza. Hari imbuga nyinshi zigira inama abagore ku buryo basigasira ndetse bagakora ibikwiye mu rukundo ariko ugasanga ntihibazwa icyo umugabo akunda n’icyo yanga.
Ubusanzwe ntibikunze kubaho ko umugabo avuga icyo
ashaka nk’uko umugore abigenza mu rukundo. Ibi bituma hari ibyo umugore
ashobora gukorera umukunzi we akababara kuko atabikunda na cyane ko umugabo
wese aba yibaza ko twe abagore dukwiye kuba tuzi ibyo bashaka.
Muri iyi nkuru rero, Umunyamakuru wa INYARWANDA
agiye kubafasha kureba bimwe mu byo abagabo baba bakeneye mu rukundo bibafasha
kubona ibitekerezo by’ibikwiye mwakora n’ibyo mwakwirinda mu rukundo bikabafasha
guhora muryohewe kandi urukundo rwanyu
rukaramba.
1.Abagabo bakunda kumvwa no guhabwa umwanya
Ikintu kibi cyane ndetse kibabaza umugabo bikabije
ni ugutekereza ko umukobwa bakundana cyangwa umugore we atamwumva. Reka dufate
urugero aho umugabo yaba ari gukora ibishoboka byose ngo agire ibibazo akemura
nk’aho biba bigoye maze umugore akamwitura inabi. Aha asigara yibaza icyo
yakora ngo akemure ikibazo ufite kuko iyo utari no kubona agaciro k’ibyo akora
bimuca intege kandi abona ko utamwumva na gato. Mwumve kandi umuhe umwanya wo
gufatanya nawe mu gukemura ibibazo mu gihe abikeneye.
2.Ntugashake guhora ku isonga! Nawe akeneye
kwitabwaho
Akenshi usanga mu rukundo kwitabwaho kose, ibyibanze
byose ari umugore. Ibyo bakeneye cyangwa se amarangamutima yabo bigahora
bishyirwa imbere iteka. Yego abagabo barabikora ndetse
bakanagaragaza ko ntacyo bibatwaye ariko si uko ntacyo biba bibatwaye koko
burya uzabaze umugabo wawe cyangwa umusore mukundana uko ameze, umwiteho,
umubaze icyo wamufasha cyangwa icyo wamukorera. Yego ntutegetswe kumuheka
cyangwa gusoma ubutaka agendaho ariko byibuze umwereke ko umwitayeho,
umutekerezaho atari we ugomba guhora akwitaho gusa ngo uhore ku isonga kuko
nawe akeneye kwitabwaho.
3.Ntukamupfushe ubusa
Niba umusore mukundana ari muzima, azahora agerageza
kumarana igihe kinini nawe ngo arusheho kukugira umukobwa wishimye mu rukundo.
Birakwiye ko rero nawe utabipfusha ubusa ngo wumve ko ari inshingano ze
bisanzwe kuko hari abitwa ko bari mu rukundo ariko batabayeho gutyo bahora
babyifuza gusa banabirota. Jya ubyishimira ndetse nawe ubimushimire kuko nahora
abona ibyo agukorera utabiha agaciro bizateza ibibazo ndetse azanarekera kuko
atazaba yumva akamaro kabyo. Jya umushimira kuko ntibitwara igihe kinini erega!
Kandi akantu gato katanagoye gashobora kubura hakavuka ibibazo bikomeye
byanageza urukundo rwanyu ku ndunduro.
4.Iga kumvikana no guhinduka
Kugira utwo mutumvikanaho birashoboka mu rukundo
ikibi ni ukurwana ntimukiranuke. Inzira ya mbere yo kugabanya intonganya ni
ukumvikana ndetse ukiga no guhinduka na cyane ko abagore biba bikwiye ko
bagandukira abagabo. Niwiga guca bugufi ukumvikana n’umukunzi wawe intonganya
zizaba nke ndetse umukunzi wawe azahora yishimiye ko umucira bugufi cyane kuko
abagabo barabikunda.
5.Mushyire muri gahunda zawe
Usanga akenshi abakobwa bumva ko bakora gahunda zabo
batabwiye abasore bakundana nyamara bagahora bashaka kumenya gahunda z’abakunzi
babo. Niba wifuza kubaka rugakomera, umusore mukundana mushyire muri gahunda
muhuze umurongo kandi ugaragaze ko udatewe ipfunwe no gukundana nawe,
umugaragaze mu bandi, ntuterwa ikimwaro no guhamya ko muri mu rukundo.
Bizamushimisha kandi bimwereke ko uri uwe kandi wenyine.
Hari byinshi wakora ndetse na byinshi wakirinda mu
rukundo ngo rurusheho kuba rwiza. Iyi twayita nk’intangiriro nziza, ubashije
gushobora ibi waba urwubatse neza wagereranwa n’uwubatse ku rutare, kuko ni
gake umusore mukundana azakubwira ibyo ashaka ko ukora. Ukwiye rero kwibwiriza
ibikwiye.


text:
>> The liturgical time of Lent
Amasomo yo ku cyumweru, icyumweru cya 4 cy'Igisibo, C
Isomo rya mbere : Yoz 5, 10-12
Igitabo cya Yozuwe
Bamaze kwambuka Yorudani, 10Abayisraheli baca ingando i Giligali, maze ku munsi wa cumi n’ine w’ukwezi nimugoroba, bahimbaza Pasika mu kibaya cya Yeriko. 11Nuko bukeye bwa Pasika barya imbuto zo muri icyo gihugu ; barya imigati idasembuye n’amahundo yokeje, uwo munsi nyine. 12Bukeye bw’umunsi bariyeho imbuto zo mu gihugu, manu ntiyongera kuboneka. Abayisraheli ntibongera kubona manu, barya ibyeze mu gihugu guhera uwo mwaka.
Kuzirikana : Zab 34 (33), 2-3, 4-5, 6-7
ZABURI
Inyik/ Nimushishoze maze mwumve, ukuntu Uhoraho anogera umutima !
- Nzashimira Uhoraho igihe cyose,
- ibisingizo bye bizahora ubudahwema mu munwa wanjye.
- Ishema mfite ryose ndikesha Uhoraho,
- ab’intamenyekana nibabyumve maze bishime !
- Nimwogeze Uhoraho hamwe nanjye,
- twese hamwe turatire izina rye icyarimwe.
- Nashakashatse Uhoraho aransubiza,
- nuko ankiza ibyankuraga umutima byose.
- Abamurangamira bahorana umucyo,
- mu maso habo ntiharangwa ikimwaro.
- Umunyabyago yaratabaje Uhoraho aramwumva,
- maze amuzahura mu magorwa ye yose.
Isomo rya kabiri : 2 Kor 5, 17-21
Ibaruwa ya kabiri Mutagatifu Pawulo Intumwa yandikiye Abanyakorinti
Bavandimwe, 17umuntu wese uri muri Kristu yabaye ikiremwa gishya. Ibishaje byarayoyotse, none ngaha byose byahindutse bishya. 18Byose biva ku Mana, Yo yatwiyegereje itubabarira muri Kristu, natwe ikadushinga umurimo wo kunga abantu na Yo. 19Uko biri kose, Imana ni Yo yiyunze n’abantu bose muri Kristu, ntiyaba ikibabaraho ibicumuro byabo, natwe idushinga ubutumwa bwo kubunga na Yo. 20Ubu rero duhagarariye Kristu, nk’aho Imana ubwayo yabashishikarije muri twe. Ngaho rero turabinginze mu izina rya Kristu : nimureke Imana ibigarurire ! 21Utigeze arangwaho icyaha, Imana yamugize impongano y’ibyaha, kugira ngo muri We duhinduke abatunganiye Imana.
Ibango-ndirimbo ribanziriza Ivanjili : Zab 103 (102), 8.13
Ikuzo n’ibisingizo ni ibyawe, Nyagasani Yezu.
- Uko umubyeyi agirira ibambe umwana we:
- Uhoraho ni umunyambabazi n’umunyampuhwe,
- atinda kurakara kandi akagira ibambe.
Ivanjili Ntagatifu : Lk 15, 1-3.11-32
+ Luka
Muri icyo gihe, 1abasoresha n’abanyabyaha basanga Yezu bose, bashaka kumwumva. 2Abafarizayi n’abigishamategeko batangira kwijujuta bavuga bati “Uyu muntu ko yakira abanyabyaha akanasangira na bo !” 3Nuko Yezu abacira uyu mugani ati 11“Umugabo yari afite abahungu babiri. 12Umutoya abwira se ati ‘Dawe, mpa umunani ungenewe.’ Nuko se abagabanya ibye. 13Hashize iminsi mike, umutoya akoranya ibye byose ajya mu gihugu cya kure. Nuko ahatagaguriza ibye yibera mu maraha.
14Amaze kubitsemba byose, muri icyo gihugu hatera inzara ikaze, nuko aratindahara. 15Ni bwo agiye gusaba akazi umuturage w’icyo gihugu, amwohereza kuragira ingurube mu isambu ye. 16Yifuzaga kuba yahemburwa n’ibishishwa ingurube zaryaga, ariko ntihagire ubimuha. 17Bigeze aho aribwira ati ‘Nyamara se kwa data hari abakozi bangana iki barya bakanabisigaza, naho jyewe nicirwa n’inzara hano ! 18Reka mpaguruke nsange data mubwire nti : Dawe nacumuye ku Mana no kuri wowe. 19Singikwiriye kwitwa umwana wawe, none ngira nk’umwe mu bakozi bawe.’ 20Nuko arahaguruka asanga se. Akiri kure se aramurabukwa, yumva impuhwe ziramusabye. Ariruka ajya kumugwa mu nda, aramuramutsa amusomagura. 21Nuko umwana aramubwira ati ‘Dawe, nacumuye ku Mana no kuri wowe, singikwiriye kwitwa umwana wawe.’ 22Naho se abwira abagaragu be ati ‘Vuba, muzane ikanzu nziza cyane muyimwambike, mumwambike n’impeta mu rutoki n’inkweto mu birenge. 23Muzane ikimasa cy’umushishe mukibage, turye twishime, 24kuko uyu mwana wanjye yari yarapfuye none yazutse; yari yarazimiye none yatahutse!’ Nuko batangira kwishima.
25Icyo gihe umwana we w’imfura yari mu murima. Arahinguka ageze hafi y’urugo yumva baririmba, umudiho ari wose. 26Nuko ahamagara umwe mu bagaragu, amubaza ibyo ari byo. 27Undi aramusubiza ati ‘Ni murumuna wawe wagarutse ; none so yabaze ikimasa cy’umushishe kuko yamubonye ari mutaraga.’ 28Aherako ararakara yanga kujya mu rugo. Se arasohoka, aramuhendahenda ngo aze. 29Nuko abwira se ati ‘Reba imyaka yose maze ngukorera ; nta n’itegeko ryawe na rimwe ndengaho, nyamara ntiwigeze umpa n’agahene ngo ngasangire n’incuti zanjye. 30None uriya muhungu wawe wagarutse amaze kumarira ibintu byawe mu ndaya, ube ari we ubagishiriza ikimasa cy’umushishe !’ 31Nuko se aramusubiza ati ‘Mwana wanjye, wowe iteka tuba turi kumwe kandi ibyanjye byose ni ibyawe. 32Ariko byari ngombwa rwose ko dukora umunsi mukuru tukishima, kuko uriya muvandimwe wawe ureba yari yarapfuye none yazutse, yari yarazimiye none yatahutse !”


text:
ibisigo
NYUNGURA NYINSHI
By Stanislas Kurazikubone on 10 août 2022
Nyungura nyinshi wowe uzitanga Uzi icyo zizamarira uwo uhaye Na we akazaziraga indagizo ze Ndavuga abo Iyakare yamutije 5 Mu buzima bugufi amara ku isi Ayifasha mu mirimo yamushinze Ngo iyi si yayo igumye iyineze Ihunde ituze ibiremwa byose Yayiteretse ho ku bw’urukundo 10 Ndetse n’ubuntu butagereranwa. Nyungura nyinshi wowe uzitunze Ingabire zinkomereza inganzo Idasoba […]
Posted in Ahabanza, Amakuru, Inganzo y'abasizi, Umuco | Tagged ibisigo, igisigo, umuco


text:
Reba Video
Baza Shangazi
Uburyo bwo Gusaba Umukunzi Imbabazi Wamukoshereje
Hari amakosa mu rukundo asa n’akomeye cyane ku buryo iyo wacitswe ukayagwamo rwose , rimwe na rimwe ushobora no kubura aho uhera umusaba imbabazi. Ariko se, umuti ni ugatererayo ukamwihorera pe, ntugire icyo wirirwa ubikoraho?
Ushobora kuba wumva ibyo wakoze bikomeye ku buryo bidashoboka ko mwanasubirana, ariko se nibura mwanatandukanye neza mukubaha uburyo mwabanye, ibihe byiza mwagiranye, yewe mutibagiwe n’ibigeragezo mwaciyemo? Nibura se ntimwakwishimira kujya munahura na nyuma y’aho mukanasuhuzanya?!
Dore uburyo bwiza wakwitwaramo mu gihe wakoshereje umukunzi wawe ukaba wifuza kumusaba imbabazi.
- Banza umuhe umwanya wo kubitekerezaho no gusubiza ubwenge ku gihe, kuko kenshi bitewe n’uburemere bw’ikosa wakoreye umukunzi wawe, hari n’igihe atifuza ko mubiganiraho. Urugero: niba umukunzi wawe akwiciye gahunda mwari mufitanye ushobora kubabara, ariko se wageza aho wababara umusanganye n’undi muntu baryamanye badahuje igitsina batanagira yewe n’icyo bapfana? Amakosa aratandandukanye, ni nayo mpamvu n’uburyo ubyitwaramo iyo wakoshereje umukunzi wawe bigomba gutandukana!
- Mwereke rwose ko ubabajwe cyane n’ibyabaye, gusa wirinde kuburana no kwisobanura cyane igihe murimo kubivugaho: Abantu benshi bagwa mu makosa, birasanzwe kandi bibaho pe; Ariko burya iyo uburanye cyane cyangwa ukamwereka ko ari ibintu bisanzwe niko birushaho kumubabaza.
- Niba ubona atarashaka kugutega amatwi no kuguha umwanya ngo umusobanurire, byaba byiza ushatse umuntu uzi asanzwe yisanzuraho kandi agirira icyizere; (ashobora kuba ari umuvandimwe cyangwa inshuti ye magara) umubwire uko byakugendekeye, umusabe ko yamuganiriza, akamugusabira ko yaguha umwanya. Ibi ni ukugira ngo utazamwegera akibabaye agahutiraho akaba yahita anafata imyanzuro atabanje gutekerezaho neza.
- Si byiza ko ukomeza guhatiriza, ushaka kumuvugisha mu gihe atarabikwemerera, bitware gahoro.
- Niba akubabariye, mwemerere kandi ubikuye ku mutima ko iryo kosa utazongera na rimwe kurigwamo; ikindi kandi koko nawe umwereke ko wahindutse kandi ko ukimukunda ndetse kurushaho!
- Rimwe na rimwe rero hari igihe bishoboka ko byanga burundu. Niba ubona byanze burundu akaba akubwira ko adashobora kukubabarira, ntuzakore na rimwe ikosa ryo guhita umureka burundu, ngo uhite umwereka ko ukomeje ubuzima, musabe ko yakubera nibura inshuti isanzwe, umuhamagare, umutumire nta kindi ugamije, umenye amakuru ye, n’aba yageze ku kintu kiza ubyishimire, niba kandi yagize ibyago umutabare, umube hafi, nawe bizatinda abone ko koko umukunda uruzira agahararo nta kabuza azakugarukira.
Subscribe to: Post Comments (Atom)


text:
Kirehe: Abafite ubumuga bw’uruhu rwera bagiye gushyirirwaho amatsinda yo kwiteza imbere
Umuyobozi w’ihuriro nyarwanda ryita ku mibereho myiza y’abafite ubumuga bw’uruhu rwera, Uwimana Fikili Jadyn, avuga ko abafite ubwo bumuga mu Karere ka Kirehe bagiye kubumbirwa mu matsinda y’imishinga mito, izatuma babasha kwiteza imbere bityo ntibakomeze kwiha akato kuko akenshi bagaterwa n’ubukene.
Zimwe mu mbogamizi abafite ubumuga bw’uruhu rwera bahura na zo zibangamiye imibereho myiza yabo, harimo ukutareba neza kubera imboni ireba hafi n’uruhu rworoshye cyane ku buryo rushobora kwangizwa n’imirasire y’izuba.
Hari kandi guhezwa mu muryango nyarwanda ndetse n’akato ku isi yose, nk’uko Uwimana abisobanura.
Ati “Uwavukanye uruhu rwera akwiye gukurikiranwa akivuka kugera aho agize ubwenge bwo kwiyitaho cyangwa kwikurikirana. Agira imbogamizi zo kutabona neza ndetse n’uruhu rwangizwa n’imirasire y’izuba hakiyongeraho ihezwa n’akato akorerwa n’abatuye isi yose”.
Babifashijwemo n’umuryango ‘Health Alert Volunteers Organisation’ ndetse n’Ikigo cy’Igihugu cy’Ubuzima RBC, ku Cyumweru tariki ya 19 Nzeli 2021 bari mu bitaro bya Kirehe kugira ngo abafite ibibazo by’ubuzima babashe kumenyekana banakurikiranywe.
Mu bafashijwe harimo abafite uduheri ku mubiri dushobora kubakururira indwara ya Cancer aho dutwikwa hakoreshejwe ‘Nitrogen Liquid’ ndetse no gusuzumwa amaso, abo bazasanga bafite ibibazo bikomeye bazahabwe indorerwamo ndetse n’insimburangingo zabafasha kureba neza.
Ikindi ni ukubaha amavuta afasha uruhu rwabo ndetse n’imyambaro ifite amaboko maremare kimwe n’ingofero bizabafasha kwirinda imirasire y’izuba.
Ku munsi wa mbere hafashijwe abafite ubumuga bw’uruhu rwera 22 igikorwa kikazakomeza ndetse bakazanashyirwa mu matsinda bakorerwe imishinga mito, izabafasha guhanga imirimo bakabasha kwiteza imbere.
Agira ati “Tugiye kubakurikirana turebe ibyo bakwiye byihutirwa kurusha ibindi noneho ikindi turabashyira mu matsinda, tubaremere imishinga mitoya izabafasha guhanga imirimo bagahindura imibereho yabo, bakabaho nk’abandi bose nabo ubwabo ntibakomeze kwiha akato kuko usanga akenshi babiterwa n’imibereho itari myiza”.
Umukozi w’Akarere ka Kirehe ushinzwe ibikorwa by’abafite ubumuga, Hakizimana Charles, asaba abafite ubumuga bw’uruhu rwera guharanira uburenganzira bwabo, guharanira kwigira, kwihesha agaciro no kwigira.
Ati “Abantu bafite ubumuga bw’uruhu rwera bakwiye guharanira uburenganzira bwabo Leta na yo ifite inshingano zo kuburinda. Tubasaba kandi guharanira kwigira, bagaharanira kutitesha agaciro, nibatakitesha no mu muryango nyarwanda bazakabaha, ariko na none bakitabira gahunda za Leta”.
Nshimiyimana Malachie, umwe mu bafite ubumuga bw’uruhu rwera avuga ko bishimiye kuba hari ababatekerezaho ku buryo banakemura bimwe mu bibazo byabo.
Ku rundi ruhande ariko avuga ko yahoranaga ipfunwe ry’uko yavutse ndetse nawe ubwe akiheza mu bandi ariko nyuma y’ibiganiro bahawe n’ihuriro ryabo yiyumvise ko afite uburenganzira nk’ubw’abandi banyarwanda.
Agira ati “Urumva niba nagiraga ipfunwe rikampeza ahantu kure cyane ibyo bigiye kuvaho ikindi biramfasha kuba mu muryango nyarwanda bitewe n’uko maze gusobanukirwa ko tugomba kubana n’abandi, mbese bigiye kumfasha mu buryo kubaho mu muryango nyarwanda”.
Kuri ubu umuryango nyarwanda w’abafite ubumuga bw’uruhu (RAN), ubarirwamo abantu 380 ariko bishoboka ko hari abandi bahari batari bamenyekana.
Hashingiwe ku ibarura ry’abaturage ryo mu mwaka wa 2012, Mu Karere ka Kirehe hagaragaye abafite ubumuga barenga 15,000 harimo abafite ubumuga bw’uruhu rwera 28.